Lee Zii Jia ke final Kejohanan Badminton Terbuka Thailand

BANGKOK, 22 Mei - Pemain perseorangan lelaki Malaysia Lee Zii Jia mengesahkan slot ke final Kejohanan Badminton Terbuka Thailand selepas menundukkan rakan senegara Liew Daren dalam aksi separuh akhir yang berlangsung di Impact Arena di sini hari ini.Pemain nombor enam dunia itu terpaksa mengharungi set penentuan untuk menundukkan Liew yang merupakan rakannya dalam latihan,   21-16, 13-21, 21-14 dalam masa 51 minit untuk ke final.Zii Jia akan bertemu pemain China Li Shi Feng pada perlawanan akhir Ahad ini. Shi Feng mengambil masa 93 minit untuk menundukkan Naraoka Kodai dari Jepun untuk menempah tiket ke final.Pemain negara berusia 24 tahun itu yang masih belum tewas sejak separuh akhir Kejohanan All-England Mac lepas berharap dapat berehat secukupnya dan bersedia untuk memberikan segala-galanya untuk muncul juara.“Ia adalah perlawanan sukar… harap saya dapat berehat secukupnya hari ini dan bersedia untuk final esok. Saya akan mencuba segalanya (untuk menang),” katanya.Sementara itu, Liew yang berusia 34 tahun mengakui kepantasannya menurun terutama dalam set penentuan ketika berhadapan Zii Jia.“Saya cuba bermain dengan baik tetapi Zii Jia lebih baik,” katanya.

Beregu utama negara Aaron Chia-Soh Wooi Yik pula gagal menyinar di separuh akhir dan tewas kepada pasangan Indonesia,  Fajar Alfian-Muhammad Rian Ardianto 21-19, 21-14.Pemenang pingat gangsa Olimpik Tokyo dan pilihan keenam kejohanan itu mengakui mereka melakukan kesilapan yang tidak sepatutnya semasa perlawanan.“Gaya permainan kami agak sama dengan pasangan Indonesia itu tetapi mereka lebih konsisten,” kata Aaron.Wooi Yik mengakui mereka berdua tidak bermain sebaiknya pada set pertama dan pasangan Indonesia itu mengambil peluang berkenaan dan meneruskan rentak kemenangan mereka.“Apabila mereka memenangi set pertama, mereka melangkah ke set kedua dengan yakin. Kami cuba sedaya upaya pada set kedua,” katanya.Sementara itu, beregu wanita negara  Pearly Tan-M Thinaah tersingkir di separuh akhir selepas kalah kepada gandingan Jepun Nami Matsuyama-Chiharu Shinda 21-17, 21-17 dalam masa 42 minit.Thinaah berkata kepantasan beregu Jepun itu memberi tekanan kepada mereka semasa perlawanan.“Kami cuba mengatasinya tetapi tidak berjaya. Kami perlu tingkatkan prestasi kami dalam kejohanan seterusnya,” katanya.Sementara itu, pemain perseorangan wanita Taiwan Tai Tzu Ying layak ke final Terbuka Thailand selepas menewaskan pemain tuan rumah  Ratchanok Intanon 10-21, 21-13, 21-19. Pilihan kedua kejohanan itu akan bertemu wakil China Chen Yu Fei.Dalam beregu campuran, pasangan Thailand Sapsiree Taerattanachai-Dechapol Puavaranukroh mara ke final selepas menundukkan Juara Olimpik Tokyo Wang Yi Lyu-Huang Dong Ping dari China 16-21, 21-12, 21-16. Pasangan Thailand itu akan bertemu  Zhen Si Wei-Huang Ya Qiong dari China. - BERNAMA


Skuad karate negara pulang dengan kebanggaan

SEPANG, 21 Mei - Skuad Karate Kebangsaan selamat sampai ke tanah air pukul 5.30 petang di Lapangan Terbang Antarabangsa (KLIA). Kepulangan skuad kebangsaan itu tiba dari Hanoi dirai peminat dan kakitangan Majlis Sukan Negara (MSN) termasuk ahli keluarga mereka. Seramai 93 Atlet-atlet Sukan SEA Hanoi yang turut sama tiba di KLIA terdiri dari pasukan futsal lelaki dan wanita, pasukan bola tampar pantai dan skuad ping pong.Pada Jumaat lalu, skuad karate menewaskan Indonesia pada saingan final menerusi acara kumite berpasukan lelaki dibarisi S Prem Kumar, Sureeya Sankar dan R Sharmendran. Lebih bermakna, bukan sahaja menghadiahkan pingat emas ke-36 kepada kontinjen negara malah skuad karate turut menamatkan kemarau 29 tahun kilauan emas dalam acara kumite berpasukan lelaki pada temasya Sukan SEA.

(Skuad karate negara tiba di KLIA)

Menurut Sharmendran kemenangan tersebut merupakan hadiah yang bermakna buat negara kerana berjaya menamatkan kemarau emas setelah 29 tahun.


Kompleks sukan Muay Thai akan dibina di Kelantan

KOTA BHARU, 21 Mei - Sebuah kompleks sukan Muay Thai akan dibina di Kelantan membabitkan kerjasama strategik antara pihak swasta dan kerajaan negeri.  Kompleks sukan yang dijangka menelan belanja antara RM8 juta hingga RM10 juta itu melibatkan pembinaan beberapa komponen utama seperti mini stadium dan pusat latihan selain gerai-gerai jualan barangan sukan terbabit.  Ketua Pegawai Eksekutif Makmur Gold, Mohd. Faizuddin Che Mahmood berkata beberapa lokasi sekitar jajahan Machang, Tumpat dan Kota Bharu telah dikenalpasti bagi tujuan pembinaan tersebut. "Cuma kita tengah dapat maklum balas daripada kerajaan negeri yang mana kerajaan negeri dapat bantu kita dari segi tanah dan lokasi yang sesuai, kita akan bangunkan segera kompleks Muay Thai, bukan hanya stadium tapi kompleks pusat latihan dan juga satu industri pelancongan sukan yang akan hidup la di negeri Kelantan," kata beliau selepas Majlis Penyampaian Hadiah kepada Pemenang Cabutan Bertuah Pertandingan Makmur Gold International Muay Thai Fight 2022, di sini.

(Aksi Pertandingan Makmur Gold International Muay Thai Fight 2022 yang berlangsung malam tadi)

Mengulas lanjut, Mohd. Faizuddin berkata usaha yang dibuat merupakan perancangan jangka panjang selari dengan hasrat pihaknya untuk melahirkan 1,000 peninju berkelas dunia dari negeri itu bagi tempoh lima tahun akan datang.  Pertandingan yang disertai 14 orang peninju Muay Thai termasuk dari luar negara seperti Brazil, Thailand dan Kemboja itu julung kali diadakan di Pusat Transformasi Luar Bandar (RTC) Tunjong, Kota Bharu malam tadi.  Lebih 10,000 peminat sukan berkenaan dari seluruh negara hadir menyaksikan pertarungan itu dan ia akan dijadikan penanda aras kepada penganjuran acara sukan Muay Thai berskala besar di negara ini pada masa akan datang.


Kelantan bakal ada sebuah kompleks sukan Muay Thai

KOTA BHARU, 21 Mei - Sebuah kompleks sukan Muay Thai akan dibina di Kelantan membabitkan kerjasama strategik antara pihak swasta dan kerajaan negeri.  Kompleks sukan yang dijangka menelan belanja antara lapan hingga RM10 juta itu melibatkan pembinaan beberapa kompenan utama seperti mini stadium dan pusat latihan selain gerai - gerai jualan barangan sukan terbabit.  Beberapa lokasi sekitar jajahan Machang, Tumpat dan Kota Bharu telah dikenal pasti bagi tujuan pembinaan di atas tapak seluas lima hingga 10 ekar.  Menurut Ketua Pegarai Eksekutif Makmur Gold, Mohd Faizuddin Che Mahmood pihaknya telah mendapat maklum balas yang positif daripada kerajaan negeri malah lokasi tersebut turut akan dimanfaatkan sebagai hab industri pelancongan sukan di negeri Kelantan.  Mengulas lanjut, Mohd. Faizuddin berkata usaha yang dibuat merupakan perancangan jangka panjang selari dengan hasrat pihaknya untuk melahirkan seribu petinju berkelas dunia dari negeri itu bagi tempoh lima tahun akan datang.  Terdahulu, beliau menyempurnakan Majlis Penyampaian Hadiah kepada Pemenang Cabutan Bertuah Pertandingan Makmur Gold International Muay Thai Fight 2022 di Kota Bharu.  Pertandingan di sertai 14 orang petinju Muay Thai termasuk dari luar negara seperti Brazil, Thailand dan Kemboja itu julung kali diadakan di Pusat Transformasi Luar Bandar (RTC) Tunjong, Kota Bharu malam tadi.  Lebih 10,000 peminat sukan berkenaan dari seluruh negara hadir menyaksikan pertarungan dan ia akan dijadikan penanda aras kepada penganjuran acara sukan Muay Thai berskala besar di negara ini pada masa akan datang.

(Mohd Faizuddin Che Mahmood menyempurnakan Majlis Penyampaian Hadiah kepada Pemenang Cabutan Bertuah Pertandingan Makmur Gold International Muay Thai Fight 2022)


Kontinjen negara diharapkan terus buru pingat - Ahmad Faizal

HANOI, 21 Mei - Menteri Belia dan Sukan Datuk Seri Ahmad Faizal Azumu berharap atlet negara terus berjuang berhabis-habisan untuk meningkatkan koleksi pingat di Sukan SEA ke-31, di sini. Selepas mencapai sasaran 36 pingat emas semalam, beliau mahu kontinjen negara meneruskan semangat juang mereka pada dua hari terakhir temasya sebelum perasmian penutup pada Isnin ini. "Insya-Allah (akan ada lagi), kita sama-sama doakan. Pada awalnya kita menanti nak capai 36 emas, kini kita dah capai 37, dan kita menantikan agar dapat lebih daripada sasaran yang ditetapkan," katanya kepada pemberita di Hanoi Sports Training and Competition Center. Terdahulu beliau menyaksikan atlet angkat berat negara Muhammad Erry Hidayat meraih gangsa kategori 73kg lelaki dengan memperbaharui rekod kebangsaannya selepas melakukan angkatan sejumlah 316kg.

(Skuad karate negara berjaya mencapai sasaran 36 pingat emas semalam/Foto BERNAMA)

Sementara itu, Ahmad Faizal juga berharap dua atlet muda negara yang akan beraksi di final muay esok, dapat memberikan cabaran untuk tuai emas. "Mereka telah beraksi dengan baik setakat ini, saya rasa ada peluang yang cukup tinggi walaupun berdepan lawan dari negara yang dianggap pilihan. Walaupun turun selaku underdog, berjuang habis-habisan dan cuba membawa pulang emas," tambahnya. Esok, Nur Amisha Azrilrizal bakal dicabar oleh Srila Oo Wansawang dari Thailand pada final acara wanita elit bawah 51kg, manakala Ahmad Nor Iman Aliff Rakib akan bertemu wakil tuan rumah Huynh Hoang Phi pada final lelaki elit bawah 54kg.Setakat 3 petang waktu tempatan (4 petang waktu Malaysia), Malaysia telah meraih 37 pingat emas, 40 perak dan 81 gangsa. - BERNAMA


Sukan SEA Hanoi : Muhammad Nur Aiman raih emas ke-37 kontinjen negara

HANOI, 21 Mei - Atlet berbasikal lebuh raya negara terus cemerlang menambah koleksi emas ke-37 buat negara.Emas kali ini hadir menerusi Muhammad Nur Aiman Mohd Zariff dalam acara berbasikal lebuh raya lelaki sejauh 162.25 kilometer.Atlet berusia 25 tahun itu bersaing sengit bersama tiga lagi pelumba negara lain sebelum unggul melintasi garisan penamat dengan catatan masa tiga jam 48 minit dan 22 saat.Pingat perak dimenangi Aiman Chayadi dari Indonesia, manakala atlet Thailand Navuti Liphongyu meraih gangsa.Sementara itu, seorang lagi atlet negara, Akmal Hakim Zakaria, menamatkan saingan di tempat keenam.


Sukan SEA Hanoi : Erry Hidayat pecah rekod kebangsaan, namun puas hati dengan pingat Perak

HANOI, 21 Mei- Angkatan rekod kebangsaan belum cukup buat badang negara Muhammad Erry Hidayat untuk mencabar juara dunia 2021, Rahmat Erwin Abdullah dari Indonesia pada Sukan SEA ke-31 di sini.Pada acara angkat berat kategori 73 kilogram (kg) lelaki di Hanoi Sports Training and Competition Center hari ini, Muhammad Erry berjaya melakukan angkatan 143kg bagi snatch dan 173kg bagi clean and jerk untuk mempertahankan pingat gangsa dengan bebanan keseluruhan 316kg.Ia mengatasi rekod terdahulunya – 141kg bagi snatch, 171kg untuk clean and jerk - untuk jumlah keseluruhan 312kg yang dicatatkan di Melaka pada 2020.Rahmat Erwin berjaya mempertahankan emasnya dengan bergaya, selepas mencatatkan rekod temasya baharu menerusi angkatan sejumlah 345kg (155+190), mengatasi rekod 322 kg (145+177) yang dicatatkan pada Filipina 2019.Wakil Thailand, Anucha Doungsri berjaya membawa pulang perak dengan bebanan seberat 321kg.Muhammad Erry, anak bekas jaguh angkat berat negara Hidayat Hamidon, berkata beliau cuba untuk bersaing untuk pingat perak dengan meningkatkan bebanannya kepada 173kg pada percubaan terakhir clean and jerk, namun tidak berjaya."Saya memang tak pernah melakukan angkatan seberat itu pada latihan, tetapi cuba untuk mencabar Anucha."Selepas ini, perlu terus melakukan persediaan bagi menghadapi Sukan Komanwel Birmingham 2022 pada Julai. Jika semuanya berjalan lancar dan kekal disiplin, ada peluang untuk membawa pulang emas," katanya kepada pemberita selepas majlis penyampaian hadiah.Namun, beliau mengakui akan berhadapan cabaran sengit daripada Achinta Sheuli dari India, yang turut mempunyai rekod peribadi yang sama.- BERNAMA

(Muhammad Erry Hidayat berjaya memperbaharui rekod yang dilakukannya pada 2020)


Sukan SEA: Ismail Sabri ucap tahniah, bangga pencapaian atlet Keluarga Malaysia

KUALA LUMPUR, 21 Mei- Perdana Menteri Datuk Seri Ismail Sabri Yaakob mengucapkan tahniah kepada kontinjen Malaysia yang berjaya mencapai sasaran 36 pingat emas pada temasya Sukan SEA ke-31 yang berlangsung di Hanoi, Vietnam.Menerusi catatan di Facebook di sini, beliau turut menzahirkan rasa bangga dengan pencapaian atlet Keluarga Malaysia.“Tahniah! Kita telah berjaya mencapai sasaran 36 pingat emas menerusi skuad karate negara di Sukan SEA Vietnam!" katanya.Ismail Sabri berkata bagi atlet yang tidak berjaya membawa pulang pingat, sebagai sebuah keluarga, mereka akan sentiasa disokong.“Bagi yang tidak berjaya membawa pulang pingat, tidak mengapa, kita sebagai sebuah Keluarga Malaysia sentiasa menyokong kalian. “Kepada atlet yang masih berjuang, ayuh kita tambah lagi jumlah pingat kita!" katanya.Kontinjen negara boleh menarik nafas lega apabila sasaran 36 pingat emas pada Sukan SEA ke-31 dicapai semalam.Emas ditunggu-tunggu itu disumbangkan skuad karate kebangsaan menerusi acara kumite berpasukan lelaki dibarisi S. Prem Kumar, Sureeya Sankar dan R. Sharmendran menewaskan Indonesia 3-0 pada saingan final.

(Perdana Menteri, Datuk Seri Ismail Sabri Yaakob)

Lebih bermakna, bukan sahaja menghadiahkan pingat emas ke-36 kepada kontinjen negara malah skuad karate turut menamatkan kemarau 29 tahun kilauan emas dalam acara kumite berpasukan lelaki pada temasya Sukan SEA.Terdahulu, emas ke-35 Malaysia disumbangkan atlet menembak Nurul Syasya Nadiah Mohd Arifin yang mencipta kejutan mengungguli final 10 meter (m) air pistol wanita pada penampilan sulungnya di Sukan SEA.


3 pengadil wanita dilantik julung kalinya untuk Piala Dunia

ANKARA, 20 Mei - Jawatankuasa Pengadil FIFA pada Khamis mengumumkan pelantikan tiga pengadil wanita buat pertama kalinya sebagai pegawai perlawanan pada Piala Dunia 2022 di Qatar.Stephanie Frappart dari Perancis, Salima Mukansanga dari Rwanda, dan Yoshimi Yamashita dari Jepun dipilih sebagai pengadil perlawanan bola sepak lelaki, lapor Agensi Anadolu.

(Yoshimi Yamashita, Stephanie Frappart dan Salima Mukansanga/Foto google)

Sementara itu, Neuza Back dari Brazil, Karen Diaz Medina dari Mexico, dan Kathryn Nesbitt dari Amerika Syarikat dilantik sebagai pembantu pengadil dalam senarai pegawai perlawanan yang dikeluarkan.“Seperti biasa, kami mengutamakan kualiti dan pegawai perlawanan yang dipilih mewakili peringkat tertinggi pengadil di seluruh dunia,” kata pengerusi jawatankuasa dan bekas pengadil Itali Pierluigi Collina.Piala Dunia akan diadakan dari 21 Nov hingga 18 Dis dengan 32 pasukan dalam lapan kumpulan. -BERNAMA


Terengganu FC II (TFC II) menewaskan pendahulu Liga Perdana, Johor Darul Ta'zim II (JDT II) dengan keputusan, 2-1 di Stadium Sultan Ismail Nasiruddin Shah, Kuala Terengganu, malam tadi.

Kemenangan itu, menyaksikan TFC II berjaya naik dua anak tangga di kedudukan ketiga liga, manakala kedudukan JDT II tidak berubah, kekal selaku pendahulu liga.  Skuad The Turtles yang menurunkan lima pemain skuad 'abang', Terengganu FC-TFC pada awal permainan kerap mengatur gerakan memburu jaringan menerusi penjaring terbanyak Liga Perdana musim lalu, Jordan Mintah.  Namun, gerakan-gerakan tersebut berjaya dipatahkan pertahanan skuad Harimau Selatan.

(TFC II menewaskan pendahulu Liga Perdana, JDT II dengan keputusan, 2-1)

Pada minit ke-15, skuad kendalian Badrul Afzan Razali hampir memecah kebuntuan menerusi rembatan deras Mintah, namun ditepis keluar penjaga gol, Mohd Izham Tarmizi Roslan yang juga kapten pasukan pelawat.  Manakala skuad pelawat kendalian Raul Mariano mendapat peluang pertama pada minit ke-24 menerusi rembatan padu Adam Farhan Mohd Faizal, tapi penjaga gol tuan rumah, Syed Muhammad Nasrulhaq Syed Bidin sudah bersedia untuk menangkap kemas percubaan pemain itu.  Namun TFC II yang dilihat menguasai permainan dan kerap mengatur gerakan tetap gagal menemui sentuhan jaringan, sebaliknya percubaan tepat kedua dimiliki pelawat pula membuahkan hasil menerusi jaringan pemain import berdarah kacukan Filipina-Sepanyol, Bienvenido Maranon pada minit ke-43.  Jaringan tersebut berpunca hantaran silang Ahmad Hazwan Bakri dari sebelah kanan pintu gol sebelum bola terkena kepala pertahanan TFC Dua, Luke Woodland dab singgah di kaki Maranon untuk pasukannya mendahului satu gol kosong sehingga tamat babak pertama.  Bersambung babak kedua, skuad The Turtles yang ketinggalan mengubah rentak permainan dan hampir berjaya menyamakan kedudukan pada minit ke-51 hasil hantaran Engku Muhammad Nur Shakir Engku Yacob kepada Mintah, namun peluang itu gagal disudahkan dengan jaringan.  Usaha berterusan tuan rumah akhirnya membuahkan hasil di babak separuh kedua apabila pemain tengah, Zuasyraf Zulkiefle berjaya melakukan rembatan kencang dalam kotak penalti pada minit ke-62 hasil hantaran lintang Hakimi Abdullah untuk menyamakan kedudukan satu sama.  Selepas jaringan itu, skuad The Turtles kian bernafsu apabila mendapat dua lagi percubaan tepat termasuk sepakan percuma berdekatan kotak penalti yang diambil Mintah, namun sepakan nya ke penjuru kiri gol itu bijak dibaca penjaga gawang Mohd Izham.  Ketika perlawanan berbaki enam minit masa sebenar ditamatkan iaitu minit ke-84, pemain gantian, Wan Mohamad Fazli Wan Ghazali berjaya menyudahkan sepakan leret Muhammad Muslihuddin Atiq Mat Zaid untuk pasukannya mendahului dua satu.  Kedudukan tersebut kekal hingga tamat perlawanan.  "Betul, saya mengingatkan buat pemain-pemain pada taklimat sebelum perlawanan malam ini, perlawanan terakhir kita bermain di laman sendiri jadi kita buka dengan kemenangan."Kita tutup dengan kemenangan buat masa ini. Alhamdullilah pemain-pemain melaksanakan tugas dengan baik malam ini. Tahniah sekali lagi buat pemain," Kata Ketua Jurulatih TFC II , Badrul Afzan Razali


Sukan SEA: Hari ke-13, buruan emas tidak terhenti- Nur Azmi

HANOI, 20 Mei- Ketua Kontinjen Malaysia, Datuk Nur Azmi Ahmad yakin kutipan pingat emas negara tidak akan terhenti kerana ada beberapa lagi acara yang berpeluang meraih pingat“Ini adalah satu penutup di mana sukan saya sendiri sebagai Setiausaha Agung (MAKAF) dan selaku CDM, telah membantu saya menamatkan bilangan (sasaran) yang ditetapkan oleh Menteri Belia dan Sukan dan juga rakyat Malaysia kepada saya.Beliau berharap kejayaan hari ini akan membakar semangat baki atlet yang akan meneruskan cabaran di temasya sukan dwitahunan itu untuk menambah pungutan pingat negara. "Kita berusaha juga, esok snuker dah masuk ke separuh akhir kita ada acara-acara lain termasuk menembak yang dipastikan untuk mencapai sasaran satu lagi pingat emas dan saya pasti kalau berjalan dengan lancar bersama komitmen yang ada kita akan tambah lagi 4 pingat untuk esok."Semalam, merupakan hari penuh bergaya buat kontinjen, kerana kita menamatkan saingan dengan tujuh pingat emas."Hari ini, kita menutup tirai yang menyaksikan pasukan karate memastikan kontinjen negara berjaya mencapai sasaran 36 emas," katanya

(Sasaran negara, 36 emas tercapai, Nur Azmi sasar kutipan peribadi kepada 42 pingat emas)

Mengulas lanjut kejayaan merealisasikan penantian sasaran pingat emas ke-36 beliau berkata, ia amat bermakna bukan saja buat Malaysia, malah diakunyi turut menyentuh hatinya "Kontinjen masih mempunyai misi seterusnya iaitu menambah kilauan emas kepada 42 iaitu sasaran peribadi saya sebelum temasya dwi tahunan ini melabuhkan tirainya pada 23 Mei ini," katanyaSetakat hari ke-13 kontinjen negara berada pada kedudukan keenam.Untuk rekod, hampir 58 peratus atau 338 daripada 584 atlet Malaysia adalah mereka yang kali pertama menyertai temasya sukan dwitahunan itu untuk mendapatkan pendedahan sulung di peringkat antarabangsa.


Kedudukan keenam kontinjen Malaysia tarik perhatian menteri

HANOI, 20 Mei- Kedudukan semasa kontinjen negara berada di tempat keenam pada Sukan SEA ke-31 yang sedang berlangsung di sini, menarik perhatian Menteri Belia dan Sukan Datuk Seri Ahmad Faizal Azumu agar pencapaian itu diteliti dari pelbagai sudut.Beliau berkata semua pihak termasuk Majlis Sukan Negara (MSN), atlet dan persatuan sukan kebangsaan perlu mencari jalan supaya kedudukan itu dapat diperbaiki pada temasya sukan akan datang.“Tentu sekali saya dan seluruh rakyat Malaysia rasa kecewa kerana kita tidak berada di kedudukan lebih tinggi. Kita tidak sepatutnya berpuas hati dengan kedudukan keenam pada Sukan SEA.“Jadi saya doakan yang terbaik dan guna pengalaman diperoleh di Sukan SEA untuk perbaiki prestasi pada temasya sukan akan datang,” katanya ketika ditemui di Gimnasium Hoang Mai, venue bagi acara sepak takraw Sukan SEA ke-31 di sini hari ini.Terdahulu, Ahmad Faizal mengadakan pertemuan dengan Setiausaha Agung Persekutuan Sepak Takraw Antarabangsa (ISTAF) Datuk Abdul Halim Kader dari Singapura, yang juga Presiden Persekutuan Sepaktakraw Asia (ASTAF).Setakat ini, Malaysia berada di kedudukan keenam dalam carta kutipan pingat dengan meraih 36 emas, 40 perak dan 77 gangsa dengan berbaki tiga hari sebelum temasya sukan itu melabuhkan tirai pada Isnin depan (23 Mei).

Untuk rekod, Malaysia sering berada di kedudukan lima teratas dalam sukan dwitahunan itu kecuali sekali di tempat keenam pada edisi 1983 di Singapura. Sementara itu, Ahmad Faizal memuji prestasi ditampilkan 40 peratus atlet bawah 21 tahun negara pada temasya sukan tersebut dan percaya mereka mampu menyerlah pada kejohanan antarabangsa akan datang.

Beliau berharap semua atlet berkenaan termasuk lebih separuh pertama kali menyertai Sukan SEA dapat menimba pengalaman untuk mempamerkan prestasi terbaik pada kejohanan lebih kompetitif seperti Sukan Komanwel Birmingham 2022 pada Julai depan, dan Sukan Asia Hangzhou 2022 yang ditangguhkan baru-baru ini.

(Ahmad Faizal dan isteri Datin Seri Dr Nomee Ashikin Mohammed Radzi bersemangat memberikansokongan moral kepada pasukan Sepak Takraw Kebangsaan pada Sukan SEA ke-31 di Pusat Sukan Hoang Mai pada Jumaat/FOTO BERNAMA)

“Sukan SEA ini platform untuk mereka pergi lebih jauh. Pendedahan di Sukan SEA penting untuk kita capai lebih banyak kejayaan pada temasya sukan seperti Sukan Komanwel dan Sukan Asia,” katanya.Hampir 58 peratus atau 338 daripada 584 atlet Malaysia adalah mereka yang kali pertama menyertai temasya sukan dwitahunan itu untuk mendapatkan pendedahan sulung di peringkat antarabangsa. -BERNAMA


Skuad karate cipta kejayaan berganda, tamatkan kemarau emas 29 tahun

(Skuad karate meraikan kejayaan di Pusat Pertandingan Sukan Wilayah Ninh Binh)

HANOI, 20 Mei- Skuad karate kebangsaan menamatkan kemarau 29 tahun kilauan emas dalam acara kumite berpasukan lelaki Sukan SEA  hari ini.Kejayaan itu hadir di Pusat Pertandingan Sukan Wilayah Ninh Binh di sini, selepas pasukan kumite lelaki negara dibarisi S Prem Kumar, Sureeya Sankar dan R Sharmendran menewaskan Indonesia 3-0 pada final hari ini.Memetik laporan Bernama, selain Prem Kumar, Sureeya dan Sharmendran, skuad karate kebangsaan dianggotai Hari Sankar, S Geerijaieswaran Pillai, Muhammad Arif Afifuddin Ab Malik, V Kueggan dan G Kathish.Mata pertama disumbangkan Prem Kumar selepas menundukkan lawan dengan keputusan 8-3 sebelum momentum kemenangan diteruskan rakan sepasukan Sharmendran (3-1) dan Sureeya Sankar menoktahkan kejayaan membanggakan itu dengan mengatasi lawan 6-1.

(Pasukan kumite lelaki negara dibarisi S Prem Kumar, Sureeya Sankar dan R Sharmendran menewaskan Indonesia 3-0)

Bagaimanapun, skuad kebangsaan terlebih dahulu menempuh saat mendebarkan ketika berdepan Vietnam di separuh akhir apabila pada awalnya kemenangan mereka dinafikan sebelum bantahan rasmi yang dilakukan membuahkan hasil untuk keputusan berpihak Malaysia.“Kita sangat gembira dapat pingat emas selepas 29 tahun, kami betul-betul menunggu saat ini. Kami melakukannya...ini bukan emas saya, ini emas kami, (emas) Malaysia, (emas) Karate Malaysia dan (emas) MAKAF (Persekutuan Karate Malaysia),” kata Prem Kumar kepada pemberita, di sini. "Pada ketika ini protes kesilapan teknikal kami ketepikan dan akhirnya sebelum kami memasuki gelanggang kami sudah menang di luar gelanggang kerana perasaan membara yang kami memang memerlukannya selepas bertahun-tahun kami masuk final, akhirnya kami berjaya,” kata beliau.Sebagai rekod, kali terakhir Malaysia memenangi emas acara kumite berpasukan lelaki adalah pada edisi 1993 di Singapura.Pencapaian terbaik skuad negara dalam acara karate pada Sukan SEA adalah ketika Malaysia menjadi tuan rumah pada edisi 2001 dengan sembilan pingat emas


Muhamad Aznil catat rekod kebangsaan baharu angkat berat

(Badang negara Muhamad Aznil Bidin berjaya merangkul pingat perak)

HANOI, 20 Mei- Badang negara Muhamad Aznil Bidin berjaya merangkul pingat perak acara angkat berat kategori 61 kilogram (kg) di Sukan SEA ke-31 di sini, dengan catatan rekod kebangsaan baharu.Pada aksi di Hanoi Sports Training & Competition Center hari ini, atlet berusia 27 tahun itu berjaya mengangkat bebanan sebanyak 287kg, untuk mengatasi rekod 285kg yang dilakukannya di Pattaya, Thailand pada 2019.Bebanan itu juga, hanya 3kg kurang berbanding pemenang perak di Sukan Olimpik  Rio 2016 dan Tokyo 2020 dari Indonesia Eko Yuli Irawan, yang mempertahankan pingat emasnya dengan angkatan keseluruhan 290kg.Wakil tuan rumah, Ngoc Trung Nguyen berpuas hati dengan gangsa menerusi angkatan 286kg.“Bukan rezeki saya kerana angkatan kedua terbatal, kalau tidak mungkin saya boleh meraih emas pada hari ini. Keputusan ini memberikan keyakinan kepada saya untuk mempertahankan emas di Sukan Komanwel pada Julai ini, tetapi perlu mengekalkan prestasi ini,” katanya. Pencapaian hari ini juga, menyaksikan beliau berjaya menukar warna pingat selepas meraih gangsa dengan angkatan sebanyak 283kg pada edisi 2019 di Filipina.Sementara itu, Marceeta Marlyne Marcus meluahkan kekecewaan selepas hanya mampu menamatkan saingan di tempat kelima bagi kategori 59kg wanita, dengan angkatan keseluruhan 178kg.

“Prestasi hari ini tidak mencapai angkatan terbaik saya. Kita sedia maklum skuad dibubarkan pada tahun lepas (kerana isu doping), selepas sambung balik latihan, saya mengalami kecederaan pergelangan tangan.

“Jadi saya hanya ada dalam sebulan persiapan selepas sembuh, mungkin ia mempengaruhi keputusan hari ini. Selepas ini saya akan meneruskan persiapan untuk Sukan Komanwel, berharap dapat meningkatkan prestasi,” katanya.Wakil tuan rumah Hoong Thi Duyen berjaya mempertahankan emas dengan angkatan seberat 204kg, manakala Pimsiri Sirikaew (196kg) dari Thailand dan Naw Ta Boe Yar (191kg) dari Myanmar masing-masing meraih perak dan gangsa.- BERNAMA


Sasaran 36 emas Sukan SEA berjaya dicapai, disumbang skuad karate

HANOI,20 Mei- Kontinjen Malaysia berjaya mencapai sasaran 36 pingat emas di Sukan SEA ke-31, dengan skuad karate kebangsaan berjaya menghadiahkan emas keempat buat negara.Emas yang ditunggu-tunggu itu disumbangkan skuad karate kebangsaan menerusi acara kumite berpasukan lelaki selepas mengatasi Indonesia 3-0 di final yang berlangsung di Pusat Pertandingan Sukan di sini, hari ini.Lebih manis emas berkenaan merupakan emas ke-36 yang dinanti oleh Kontinjen negara yang telah melengkapkan sasaran yang diberikan oleh Menteri Belia dan Sukan di Temasya Sukan SEA Vietnam 2021, walaupun Sukan SEA ke-31 berbaki tiga hari sebelum temasya sukan dwitahunan itu akan melabuhkan tirainya pada Isnin.

Bukan sahaja menghadiahkan pingat emas ke-36 kontinjen negara, malah skuad karate kebangsaan turut menamatkan kemarau 29 tahun kilauan emas dalam acara kumite berpasukan lelaki Sukan SEA kali ini.

Aksi pertama menampilkan atlet berpengalaman R.Sharmendran mudah menundukkan Kandou Ignatius Joshua dengan kiraan 8-3.Kecermerlangan ini diteruskan oleh Prem Kumar yang menewaskan Sapura Ari 3-1.

(Pasukan lelaki negara melengkapkan sasaran 36 pingat emas di Sukan SEA 2021 selepas muncul juara acara karate kumite di Gimnasium Sukan Wilayah Ninh Binh, Vietnam/FOTO FB MSN)

Sureeya Sankar memastikan emas milik negara selepas menundukkan Firmanshah Sandi 6-1.Karate menyumbangkan 4 pingat emas keseluruhan di Hanoi sekaligus berjaya mengatasi sasaran yang dibuat oleh Persatuan Karate Malaysia, MAKAF sebanyak 3 emas.Kali terakhir Malaysia memenangi pingat emas acara kumite berpasukan lelaki adalah pada Sukan SEA edisi 1993 di Singapura dengan ketua jurulatih pasukan kumite, P Arivalagan mengetuai pasukan itu.


Jadikan iktibar

HANOI, 20 Mei - Susulan penyertaan 'Usain Bolt Malaysia' Muhammad Azeem Fahmi dibatalkan pada saringan kedua acara pecut 100 meter di Stadium Nasional My Dinh, kelmarin.Presiden Kesatuan Olahraga Malaysia (KOM) Datuk SM Muthu berharap ia akan menjadi iktibar kepada semua atlet agar lebih berhati-hati dalam mana-mana kejohanan selepas ini.

"Apa yang berlaklu sudah terjadi dan tidak boleh buat apa. Ini juga adalah satu pengajaran, saya harap perkara ini diambil perhatian dan tidak diulangi. Untuk Azeem jangan putus asa dan terus pandang ke hadapan," kata SM Muthu.Atlet berusia 18 tahun itu tidak dibenarkan untuk meneruskan larian apabila didapati waktu reaksinya 0.058 saat lebih awal sebelum pistol pelepasan dibunyikan dan kakinya tidak memijak blok permulaan dengan sempurna ketika tembakan pistol.Pihak pengurusan juga telah diberikan bukti melalui laporan peralatan teknikal mengenai kesalahan yang dilakukan Azeem.


Tuah penampilan sulung, raih emas pengikhtirafan besar buat Nurul Syasya

(Kejayaan Syasya yang merupakan anak kedua daripada empat beradik itu adalah emas kedua disumbangkan skuad menembak kebangsaan)

HANOI, 20 Mei- Pusat Latihan Sukan di sini menjadi saksi buat penembak kebangsaan, Nurul Syasya Nadiah Mohd Ariffin beraksi cemerlang bangkit di pertengahan pusingan apabila meraih pingat emas ke-35 negara. Tanpa pengalaman luas, atlet menembak negara Nurul Syasya Nadiah Mohd Arifin mencipta kejutan memenangi pingat emas 10 meter (m) air pistol wanita pada penampilan sulungnya di Sukan SEA, hari ini.Penembak berusia 20 tahun berasal dari Batu Pahat, Johor itu berjaya menampilkan konsistensi dalam setiap bidikan untuk mengumpul 239.3 mata sekali gus mengatasi pencabar lain."Alhamdulillah syukur saya dapat bawa balik pingat emas untuk Malaysia."Ini merupakan Sukan SEA pertama saya dan satu kebanggaan dapat menyumbang pingat emas, apapun tentunya saya berterima kasih kepada jurulatih erana terus membantu perjalanan memburu pingat ini," katanya.

(Nurul Syasya Nadiah Mohd Arifin (tengah)

Perak dimenangi penembak Thailand Tanyaporn Prucksakorn selepas mengumpul 238.7 mata sementara gangsa menjadi milik wakil tuan rumah Thu Vinh Trinh yang meraih 214.1 mata.Ia adalah emas ke-35 kontinjen negara, berbaki tiga hari sebelum temasya sukan dwitahunan yang memasuki edisi ke-31 itu melabukan tirainya.Kejayaan Syasya yang merupakan anak kedua daripada empat beradik itu adalah emas kedua disumbangkan skuad menembak kebangsaan selepas Johnathan Wong turut membutirkan emas dalam acara 10m air pistol lelaki, semalam.


'Saya tetap bangga walaupun tewas' - Brad Maloney

HANOI, 20 Mei - Pengendali skuad Bawah 23 tahun (B-23) negara, Brad Maloney tetap berbangga terhadap semangat juang yang ditampilkan para pemainnya, meskipun tewas 0-1 kepada tuan rumah Vietnam pada aksi separuh akhir semalam.Menurut jurulatih kelahiran Australia itu persembahan anak buahnya wajar dipuji walaupun terpaksa berhadapan beberapa kesukaran termasuklah tempoh rehat yang kurang mencukupi.

"Saya sangat berbangga dengan mereka. Mereka telah bekerja keras dengan sepenuh jiwa. Dan berikan semua apa sahaja yang mereka ada," kata Maloney di sini.Skuad Harimau Muda katanya bermain dengan baik sehingga mampu mengheret Vietnam yang juga juara bertahan ke masa tambahan.Tambah beliau temasya Sukan SEA memberi pasukannya banyak peluang untuk berdepan pasukan yang lebih kuat sekali gus membantu pemain muda mendapatkan lebih banyak pengalaman.Pada perlawanan tersebut jaringan tunggal Nguyen Tien Linh pada minit ke-110 membawa Vietnam ke perlawanan akhir bertemu Thailand.Manakala Malaysia pula akan menentang Indonesia dalam perebutan pingat gangsa dengan perlawanan akan berlangsung di Stadium My Dinh, Ahad ini.


Terbuka Thailand: Sze Fei-Nur Izzuddin berdepan beregu nombor tiga dunia di suku akhir

BANGKOK, 20 Mei - Beregu badminton lelaki negara, Goh Sze Fei dan Nur Izzuddin bakal berhadapan pasangan nombor tiga dunia, Takuro Hoki dan Yugo Kobayashi dari Jepun dalam perlawanan suku akhir petang ini. Berdasarkan rekod pertemuan, pasangan negara yang baru sahaja menghuni ranking ke-12 dunia itu, menang sekali dalam 3 pertemuan.

Semalam, Sze Fei-Izzuddin menempah tempat ke suku akhir apabila berjaya menumpaskan pasangan adik beradik Popov dari Perancis dengan mata 21-16, 21-11 dalam tempoh setengah jam.Takuro-Yugo pula mara selepas menyingkirkan beregu China, Liang Wei Keng dan Wang Chang dengan keputusan 21-13, 19-21 dan 21-13 dalam pertarungan yang berlangsung hampir satu jam.


Badminton Terbuka Thailand: Zii Jia, Liew Daren mara ke suku akhir

BANGKOK, 20 Mei - Pemain perseorangan profesional lelaki negara Lee Zii Jia dan Liew Daren melangkah ke suku akhir kejohanan badminton Terbuka Thailand berlangsung di Impact Arena, di sini.Zii Jia meneruskan momentum kemenangannya apabila mengecewakan pemain dari Jerman Kai Schaefer, 21-7, 21-11 dalam tempoh 33 minit perlawanan.Pemain keenam dunia berusia 24 tahun itu akan berdepan Shesar Hiren Rhustavito dari Indonesia manakala Daren menempah pertemuan dengan pemain China, Zhao Jun Peng.Terdahulu, Daren terpaksa bermandi peluh sebelum mengecewakan pemain Jepun Koki Watanabe,16-21, 22-20, 21-11.Sementara itu, beregu utama negara, Aaron Chia-Soh Wooi Yik turut mara ke suku akhir selepas menewaskan pasangan Taiwan, Lee Jhe Huei-Yang Po Hsuan, 21-18, 21-16, untuk berdepan satu lagi pasangan Taiwan, Lee Yang-Wang Chi Lin di suku akhir esok.

(Pemain badminton negara, Liew Daren turut melangkah ke suku akhir kejohanan badminton Terbuka Thailand)

Turut ke suku akhir, gandingan Goh Sze Fei-Nur Izzuddin Rumsani yang mengalahkan pasangan Perancis, Christo Popov-Toma Junior Popov 21-16, 21-11, dan akan bertembung dengan pemain Jepun, Takuro Hoki-Yugo Kobayashi.Gandingan beregu wanita negara, Pearly Tan-M Thinaah menempah tiket suku akhir Terbuka Thailand selepas menang ke atas pasangan China, Liu Xuan Xuan-Xia Yu Ting 21-17, 21-11.Namun, nasib berbeza buat Vivian Hoo-Lim Chiew Sien yang tewas kepada pasangan Jepun, Yuki Fukushima-Sayaka Hirota 21-9, 21-8 manakala pasangan Anna Ching Yik Cheong-Teoh Mei Xing tersingkir selepas tewas kepada Baek Ha-Na-Lee Yu - Lim dari Korea Selatan, 19-21, 21-11, 21-11.Beregu campuran profesional negara, Goh Soon Huat-Shevon Lai Jemie mara ke suku akhir selepas menyingkir pasangan India, Ishaan Bhatnagar-Tanisha Crasto, 21-19, 22-20 untuk berdepan Yuta Watanabe-Arisa Higashino dari Jepun. -BERNAMA


Skuad gimrama negara sapu bersih pingat emas Sukan SEA Hanoi

HANOI, 20 Mei - Skuad gimrama negara mencapai sasaran mereka dengan menyapu bersih kedua-dua pingat emas yang ditawarkan dalam edisi ke-31 Sukan SEA di sini.Atlet wanita Malaysia mempamerkan aksi yang hampir sempurna untuk memenangi pingat emas dalam acara all-around individu dan berkumpulan di Pusat Gimnasium Quan Ngua di sini.Malaysia bermula dengan langkah kanan dalam acara itu apabila gerakan memukau ditampilkan dua gimnas berirama negara berjaya memastikan Malaysia menguasai dua tempat teratas dalam acara all-around individu wanita final. Gimnas berpengalaman Koi Sie Yan, mengungguli acara tersebut sekali gus meraih pingat emas selepas mengumpul keseluruhan 109.100 mata daripada empat apparatus, manakala Ng Joe Ee meraih perak dengan kutipan 104.900 mata.Pingat gangsa acara berkenaan menjadi milik peserta Filipina Labadan Breanna yang mengumpul 96.650 mata.Kejayaan Sie Yan yang membuat penampilan keempat pada Sukan SEA sejak 2015, sekali gus berjaya mempertahankan pingat emas yang dimenanginya pada edisi 2019 di Filipina.Untuk rekod, sepanjang beraksi pada Sukan SEA, Sie Yan telah meraih enam pingat emas individu ketika memulakan debut di Sukan SEA Singapura (2015) sebelum menambah pingat emas di Kuala Lumpur (2017) dan Filipina (2019).Sie Yan meraih 25.250 mata menerusi apparatus gelung, bola (29.850), riben (26.600) dan belantan (27.400), manakala Joe mengumpul 26.450 mata dalam gelung, bola (25.450), riben (26.600) dan belantan (26.400).

(Skuad gimrama negara mempamerkan aksi hampir sempurna untuk memenangi kedua-dua pingat emas yang ditawarkan di Sukan SEA Hanoi)

Atlet gimrama Malaysia yang kembali dari Sukan SEA Manila, Filipina membawa pulang empat pingat emas iaitu menerusi acara all-around berkumpulan, dan dua emas berjaya diraih Izzah Amzan menerusi acara apparatus bola dan riben, manakala Sie Yan memenangi emas acara apparatus riben.Pada temasya kali ini, Vietnam hanya menyenaraikan dua kategori bagi sukan gimrama iaitu all-around individu dan berkumpulan.Ketika ditemui pemberita, Sie Yan berkata kejayaan itu membakar semangatnya untuk mencatat keputusan positif pada Sukan Komanwel Birmingham 2022, Julai depan.Gimnas berusia 23 tahun itu berkata beliau bersyukur dapat mempertahankan pingat emas pada temasya kali ini, dan mendedikasikan kemenangan tersebut kepada kedua ibu bapanya serta jurulatih, Lidia Legotina yang sentiasa memberikan sokongan dalam kerjayanya selama ini.“Saya tidak berasa tertekan beraksi di final berbanding ketika di pusingan kelayakan. Saya hanya mahu membuat yang terbaik dan saya gembira dapat mempertahankan pingat emas,” katanya.Malaysia meraih emas kedua dalam acara all-around berkumpulan menerusi gandingan Shak Yuki, Ng Jia Wen, Jingle Shak Qi, Yap Yi Tung dan Maia Ong Xiao Han setelah mengumpul keseluruhan 49.200 mata.Thailand dan Vietnam masing-masing meraih perak dan gangsa selepas mengutip 41.550 dan 37.800 mata. - BERNAMA


Bola sepak Sukan SEA: Jaringan masa tambahan Vietnam ranapkan impian Malaysia ke final

PHU THO, 20 Mei - Perjalanan skuad bola sepak Bawah 23 Tahun (B-23) kebangsaan di temasya Sukan SEA ke-31 terhenti di peringkat separuh akhir selepas tewas 0-1 kepada juara bertahan Vietnam pada aksi penuh dramatik, di sini malam tadi.Kekalahan tersebut menyaksikan pasukan muda negara terpaksa menunggu lebih lama untuk menamatkan kemarau 11 tahun merangkul pingat emas temasya sukan dwitahunan itu selepas kali terakhir melakukannya pada edisi 2011 di Indonesia.Pada perlawanan di Stadium Viet Tri di sini yang berlanjutan hingga masa tambahan selepas 90 minit permainan sebenar itu, jaringan kemenangan Vietnam hadir pada minit ke-111 menerusi penyerang Nguyen Tien Linh sekali gus menceriakan kira-kira 18,000 penyokong tuan rumah yang berada di stadium.Skuad kendalian jurulatih ‘bengis’ dari Korea Selatan Park Hang Seo itu membuktikan mereka berada dalam kelas tersendiri apabila lebih garang menguasai 45 minit pertama yang menyaksikan Tien Linh hampir meletakkan Vietnam di depan menerusi sepakan leret pada minit ke-27.Namun, percubaannya hanya melintasi gawang negara tatkala penjaga gol Muhammad Azri Ab Ghani sudah pun tertewas.Gawang Malaysia hampir dibolosi pada minit ke- 42 namun Muhammad Azri bertindak cemerlang dengan melayangkan badan bagi menepis percubaan Tien Linh memberikan kelegaan kepada skuad bimbingan Brad Maloney untuk menamatkan separuh masa pertama dengan kedudukan 0-0.Bersambung babak kedua, Vietnam mengekalkan corak serangan bertali arus dalam keghairahan memburu gol yang memaksa benteng pertahanan skuad kebangsaan bekerja keras mengekang asakan bertubi-tubi.

(Aksi perlawanan bola sepak separuh akhir Sukan SEA di antara Vietnam menentang Malaysia/Foto FB FAMalaysiaOfficial)

Beberapa kecederaan menghimpit kedua-dua pasukan dengan Vietnam kehilangan pemain pertahanan Le Van Xuan memasuki 15 minit permainan terakhir susulan pelanggaran bersama penyerang gantian Muhammad Hadi Fayyadh Abdul Razak.Suasana perlawanan menjadi tegang apabila Luqman Hakim Shamsudin dijatuhkan berhampiran kotak penalti sebelum ia mencetuskan agenda tolak menolak antara kedua-dua pemain memaksa pengadil melayangkan kad kuning masing-masing kepada Muhammad Hadi dan Vu Tien Long.Peluang terbaik Malaysia untuk menamatkan aksi dalam tempoh 90 minit hadir pada penghujung perlawanan, namun pemain pertahanan Muhammad Safwan Mazlan yang tidak dikawal gagal menanduk tepat bola sepakan percuma rakan sepasukan.Perlawanan diteruskan memasuki masa tambahan dan Vietnam yang lebih bertenaga dalam melancarkan serangan terus memberikan tekanan sebelum sekali lagi terlepas peluang meledak jaringan pada minit ke-98.Pemain tengah, Bui Hoang Viet Anh terlepas peluang tersebut selepas tampanan lemahnya gagal menepati sasaran tatkala gawang negara sudah terbuka menyaksikan kedua-dua pasukan terpaksa berpuas hati menamatkan babak pertama masa tambahan tanpa jaringan.Bersambung babak kedua, skuad bimbingan Hang Seo itu tidak menunjukkan tanda-tanda memperlahankan permainan dan barisan pemain negara yang semakin keletihan akhirnya dihukum menerusi sepakan penjuru apabila membenarkan Tien Linh menanduk masuk jaringan kemenangan.Pada final Ahad ini yang dijadual berlangsung di Stadium My Dinh di Hanoi, Vietnam akan membuat perhitungan merebut ibu segala pingat menentang Thailand yang merakam kemenangan tipis 1-0 ke atas Indonesia pada satu lagi aksi separuh akhir di Stadium Thien Truong di wilayah Nam Dinh.Manakala Malaysia akan bertemu Indonesia dalam aksi penentuan pingat gangsa juga di venue sama pada hari sama. - BERNAMA


Pengorbanan Sharmendran berbaloi, raih emas hatrik

HANOI, 19 Mei- Pengorbanan yang dilakukan jaguh karate negara R. Sharmendran berbaloi apabila berjaya mencipta hatrik meraih pingat emas acara kumite lelaki bawah 75 kilogram (kg) pada Sukan SEA ke-31 hari ini.Ketika ramai atlet mungkin bersara selepas mengalami kecederaan serius, semangat yang ditampilkan atlet berusia 30 tahun itu untuk beraksi di kejohanan kompetitif, harus dipuji kerana menyumbangkan pingat emas ketiga buat skuad karate negara selepas meraih dua emas semalam.Pengalaman dimiliki Sharmendran jelas membantunya menumpaskan lawan dari Indonesia Ignatius Joshua Kandou 3-1 dalam pertarungan akhir yang berlangsung di Gimnasium Sukan Wilayah Ninh Binh, kira-kira 100 kilometer dari sini.Peserta tuan rumah Duc Thinh Chu terpaksa berpuas hati meraih gangsa selepas menewaskan atlet Filipina Prince Izmen Louis Alejo Escover  9-1.Terdahulu, Sharmendran cemerlang menumpaskan peserta Vietnam Chu Duc Thinh 3-1 dan mengetepikan cabaran Alejo Prince Izmen Louis Escover dari Filipina 10-3 untuk mara ke saingan akhir.Semalam, dua emas Malaysia dalam acara karate disumbangkan pendatang baharu H. Sureeya Sankar dan C. Shahmalarani, masing-masing dalam acara kumite 67kg lelaki dan kumite 50kg wanita.

(Pengalaman dimiliki Sharmendran jelas membantunya menumpaskan lawan dari Indonesia Ignatius Joshua Kandou 3-1 dalam pertarungan akhir)

Kali terakhir atlet karate negara meraih emas hatrik pada temasya Sukan SEA ialah R. Puvaneswaran, yang memenanginya pada edisi 2005, 2007 dan 2009.Kejayaan Sharmendran sekali gus menyaksikan pasukan karate Malaysia mencapai sasaran di Hanoi dengan tiga emas, dengan berbaki satu hari lagi pertandingan.Sharmendran berkata Sukan SEA kali ini adalah pertandingan pertamanya selepas menjalani pembedahan pada lutut kanan dan terpaksa berehat kira-kira lapan bulan.“Saya hanya mempunyai tempoh enam minggu sebagai persediaan menghadapi Sukan SEA bagi mempertahan pingat emas.“Keyakinan saya semakin tinggi untuk meraih emas selepas menewaskan peserta tuan rumah pada pertarungan pembukaan,” katanya yang menjalani pembedahan pada pertengahan 2021 selepas kembali menyertai aksi kelayakan Sukan Olimpik di Paris.Sementara itu, pada saingan hari ini, dua pingat gangsa disumbangkan Amirah Syahirah Azlan dalam acara kumite bawah 68kg wanita dan pasukan kata wanita menerusi Lim Hui Ling, Chang Sin Yi dan Khaw Yee Voon.-BERNAMA


Sukan SEA: Boling raih pingat perak acara berpasukan lelaki, wanita

HANOI, 19 Mei- Skuad boling lelaki dan wanita negara masing-masing meraih pingat perak acara berpasukan, biarpun mengungguli hari pertama saingan Sukan SEA ke-31 berlangsung di Pusat Boling Heroworld, Vincom Megamall Royal City hari ini.Bagaimanapun, kejayaan diraih barisan pemain muda yang membuat debut di temasya dwitahunan itu harus diberikan pujian.Shahrukh Amin Zulkifli, Nevern Nataneel Marcellinus, Mohd Syazirol Shamsudin and Mohd Hafiz Zainuddin tidak dapat mempertahankan gelaran juara berpasukan lelaki apabila tewas kepada pasukan Filipina yang diwakili Patrick Nugui, Christian Viray, Ivan Malig dan Merwin Matheiu Tan.Pasukan negara melakukan keseluruhan 5,162 jatuhan pin, ketinggalan 113 pin di belakang Filipina manakala Mohd Jaris Goh, Timothy Tham, Darren Ong dan Cheah Ray Han dari Singapura meraih gangsa dengan 4,963 pin.Sementara itu, kuartet wanita Nerosha Keligit, Nur Syazwani Sahar, Nora Lyana Natasha dan Gillian Lim Siew Geok mempertahankan pingat perak dengan 4,951 pin.

(Skuad boling berpasukan memenangi pingat perak acara lelaki dan wanita Sukan SEA Hanoi 2021 di Vincom Megamall, Hanoi pada Khamis/FOTO BERNAMA)

Singapura yang diwakili Daphne Tan, Bernice Lim, New Hui Fen dan Cherie Tan mempertahankan pingat emas dimenangi selepas menyempurnakan 5,049 jatuhan pin manakala Putty Armein, Shinta Yunita, Sharon Limansantoso dan Tannya Roumpiper menghadiahkan pingat gangsa buat Indonesia dengan 4,843 pin.Nur Syazwani berkata keadaan lorong pada blok kedua hari ini agak mencabar sekali gus gagal mengekalkan kedudukan teratas, namun tetap gembira dengan keputusan yang dicapai.“Ia satu debut yang baik untuk kami. Saya sangat gembira dengan keputusan ini, terima kasih kepada MSN (Majlis Sukan Negara) kerana memberi peluang kepada saya.“Saya telah lakukan yang terbaik, perlu terus lebih kuat. Pada Sukan SEA akan datang (edisi 2025, kerana edisi 2023 di Kemboja, sukan boling tidak dipertandingkan), sasaran peribadi saya adalah untuk menang emas acara perseorangan dan membantu pasukan mendapatkan tempat lebih baik,’ katanya.Dua hari lepas, Nur Syazwani dan Gillian menghadiahkan pingat gangsa acara berpasangan wanita.-BERNAMA


Sukan SEA Hanoi 2022: Jonathan rampas kembali emas menembak

HANOI, 19 Mei- Seperti yang diramalkan, jaguh menembak negara, Johnathan Wong berjaya menghadirkan emas ke-27 negara apabila menjuarai acara 10 meter Air Pistol Lelaki.Ia sekali gus berjaya merampas semula pingat emas yang gagal dimenangi pada edisi Manila 2019.Menurut Johnathan ketika ditemui berkata, selepas aksi kurang memberangsangkan dalam acara 50 meter Air Pistol sebelum ini, beliau tekad mengutip emas dalam acara kegemarannya ini.Pada aksi sebelah pagi itu, Johnathan yang juga pemenang pingat emas di Sukan Sea Kuala Lumpur 2017, berjaya mengekalkan bidikannya dengan mengekalkan mata 10 sebanyak enam pusingan.Ia telah membantu beliau mengutip keseluruhan mata tertinggi sebanyak 238.6 mata mengatasi wakil tuan rumah, Quong Quoc Tan di tempat kedua dan Muhammad Iqbal Raia Prabowo dari Indonesia di tempat ketiga.

(Atlet menembak, Jonathan Wong (tengah) meraikan kemenangan merangkul pingat emas dalam acara akhir 10m air pistol pada Sukan SEA 2021 di Pusat Latihan Sukan Nasional Hanoi, hari ini)


Azimat bertemu Vietnam, Harimau Muda buru emas

KUALA LUMPUR, 19 Mei- Menjelang separuh akhir bola sepak Sukan SEA Hanoi, Malaysia menentang Vietnam.Harapan dan kata-kata semangat mengiringi skuad bawah 23 tahun kebangsaan dalam misi melangkah ke final malam ini.Antara yang tidak ketinggalan memberi kata-kata perangsang, Penolong Jurulatih Skuad Senior Kebangsaan, Pau Marti dan E.Evalarasan.Pau berharap anak buah Brad Maloney turun berbekalkan motivasi tinggi dan kental bersemuka pasukan tuan rumah di hadapan puluhan ribu penyokong mereka."Percaya kepada rakan sepasukan anda, barisan pengurusan, jurulatih dan bersama anda mampu membawa kejayaan kembali ke Malaysia. Semoga berjaya," katanya.

(Jurulatih Skuad Senior Kebangsaan, Pau Marti)

E. Evalarasan juga berharap skuad Harimau Muda mengekalkan momentum semangat sebagai satu pasukan hingga ke akhir perlawanan."Bukan senang masuk 'semi final' dan saya percaya anda akan berjuang hingga minit terakhir, dan saya juga percaya sebagai satu pasukan, kebersamaan anda akan buat pasukan berjaya mendapatkan kemenangan," ujarnya.

Skuad negara berpeluang menebus maruah tersingkir awal pada peringkat kumpulan ketika di Filipina pada 2019.Skuad negara gagal mara ke separuh akhir dengan hanya mempu menghuni tangga keempat dalam kumpulan.


Rangkuman Sukan SEA Hanoi: Malaysia perlu sembilan lagi emas untuk capai sasaran

HANOI, 19 Mei- Kontinjen negara memerlukan sembilan lagi pingat emas bagi mencapai sasaran 36 emas setelah berakhir hari ke-11 pada Rabu, semalam. Berbaki lima hari sebelum temasya edisi ke-31 itu melabuhkan tirai, Isnin depan, harapan peminat sukan tanah air pastinya mahu melihat kem negara dapat mencapai sasaran selepas pencapaian agak mendatar dalam tempoh beberapa hari lepas.Pada saingan semalam, barisan atlet negara menyumbangkan empat pingat emas, empat perak dan lapan gangsa menjadikan kutipan keseluruhan kontinjen negara sebanyak 27 emas, 32 perak dan 63 gangsa untuk kekal berada di kedudukan keenam.Pingat emas pertama negara, disumbangkan skuad golf negara menerusi gandingan Ervin Chang, Marcus Lim Pang Chuen, K. Rhaasrikanesh dan A. Nateeshvar (pemain simpanan) dalam acara berpasukan lelaki, sekali gus menamatkan 21 tahun kemarau emas dalam acara tersebut.Pasukan golf wanita yang dibarisi Jeneath Wong dan Mirabel Ting turut cemerlang apabila menghadiahkan pingat perak selepas tumpas kepada pasukan pilihan Thailand, pada aksi final.Skuad karate negara muncul pasukan paling cemerlang dalam penyertaan atlet Malaysia hari ini apabila menyumbangkan dua emas dan dua gangsa.Dua wakil negara yang membuat penampilan sulung pada temasya kali ini, C. Shahmalarani dan H. Sureeya Sankar tidak menghampakan apabila masing-masing meraih emas dalam acara kumite bawah 55 kilohram wanita dan kumite bawah 67 kilogram lelaki.Pingat gangsa acara karate pula menerusi S. Prem Kumar dalam acara kumite bawah 60kg dan Muhammad Aiqal Asmadie dalam acara kata individu lelaki.Di kolam renang, selepas mengumpul tiga pingat perak, perenang muda Khiew Hoe Yean mencipta sensasi dengan menghadiahkan pingat emas kepada kem Malaysia dalam acara 200 meter gaya bebas lelaki.Acara lain yang menyumbangkan pingat kepada Malaysia adalah memanah dengan satu perak dan tiga gangsa, menembak (1 perak), olahraga (1 perak, 1 gangsa) dan ping pong (dua gangsa).Namun, kem olahraga negara serba tidak menjadi dalam saingan SEMALAM, apabila Malaysia gagal mempertahankan gelaran Raja Pecut Asia Tenggara selepas penyertaan Muhammad Azeem Fahmi dibatalkan dalam acara 100meter lelaki.Malaysia mengungguli acara riben biru itu bagi dua edisi sebelum ini menerusi Khairul Hafiz Jantan pada 2017 di Kuala Lumpur dan Muhammad Haiqal Hanafi di Filipina pada 2019.Malah, penguasaan Malaysia dalam acara lompat tinggi lelaki Sukan SEA sejak 2005, berakhir apabila Nauraj Singh Randhawa sekadar meraih pingat perak.

Malaysia memenangi pingat emas lompat tinggi lelaki dalam setiap edisi Sukan SEA sejak 1977, kecuali pada Sukan SEA 2005 di Manila yang menyaksikan Nguyen Duy Bang dari Vietnam meraih emas.Selepas berakhir hari ke-11 Sukan SEA Hanoi, tuan rumah Vietnam kekal mendahului carta kedudukan pingat dengan 126 emas, 76 perak dan 74 gangsa, diikuti Thailand, Filipina, Singapura dan Indonesia di tempat kelima. Selain beberapa acara menawarkan pingat emas melibatkan atlet Malaysia pada hari ke-12, tumpuan pastinya kepada skuad 'Harimau Muda' yang akan berdepan tuan rumah Vietnam yang juga juara bertahan dalam aksi separuh akhir bola sepak lelaki, pada Khamis, malam ini.


Liga Super: Pahang hampir cabut taring JDT

ISKANDAR PUTERI, 19 Mei- Perlawanan tunggal Liga Super antara Johor Darul Takzim, JDT dan Sri Pahang FC malam tadi. Pendahulu Liga, JDT sekadar seri dua sama ke atas Sri Pahang FC dalam aksi di Stadium Sultan Ibrahim, Iskandar Puteri, sekaligus meleburkan rekod 5 kemenangan berturut-turut dalam aksi Liga, musim ini. Tuan rumah bermula garang bagi memburu gol awal, dan berjaya didepan menerusi rembatan Bergson Da Silva pada minit ke-17.  Bagaimanapun, kealpaan pertahanan JDT, dihukum pelawat apabila Saiful Jamaluddin bijak meledak rembatan luar kotak penalti, bagi mengikat kedudukan satu sama, pada minit ke-38.  Belum sempat Harimau Selatan mengatur gerak menghasilkan gol kedua, Sri Pahang sekali lagi mengejutkan JDT apabila dihadiahkan sepakan penalti.

(Aksi JDT menentang Pahang di Stadium Sultan Ibrahim, Iskandar Puteri / BERNAMA)

Manuel Hidalgo yang diberi tanggungjawab, berjaya menewaskan Farizal Marlias untuk pelawat didepan, 2-1.  Keputusan Benjamin Mora menguatkan jentera serangan akhirnya membuahkan hasil apabila pengadil, Ahmad Zuhaidi menghadiahkan penalti kepada JDT.  Bergson sekali lagi mencetak nama selaku penjaring, untuk mengikat kedudukan dua sama, pada minit ke-88 dan keputusan kekal sehingga tamat permainan.


Sukan karate raih dua pingat emas, jadikan 26 pingat emas keseluruhan Malaysia setakat ini

HANOI, 18 Mei - Malaysia kini telah mengumpul 26 pingat emas setakat pukul 8 malam tadi dan terbaharu, dua pingat emas diraih kontinjen Malaysia menerusi sukan karate.Dua pingat emas karate diperoleh menerusi acara iaitu Kumite bawah 67 kilogram lelaki dan Kumite bawah 50 kilogram wanita.C. Shahmalarani dan S. Sureeya muncul wira menyumbang kedua-dua emas itu.

(Atlet karate wanita negara, C. Shahmalarani memenangi pingat emas acara Kumite bawah 50 kilogram wanita)

Dalam saingan Kumite bawah 50 kilogram wanita menyaksikan Shahmalarani meraih pingat emas selepas lawannya dari Thailand tidak dapat meneruskan aksi final akibat kecederaan.Terdahulu, kem karate negara menghadiahkan pingat emas ke-25 menerusi Sureeya yang mengungguli acara akhir 67 kilogram lelaki menewaskan atlet Indonesia dengan keputusan 5-3.


Sanusi kecewa prestasi skuad bola sepak Kedah

ALOR SETAR, 18 Mei - Presiden Persatuan Bolasepak Kedah (KFA), Datuk Seri Muhammad Sanusi Md Nor melahirkan perasaan kecewa di atas prestasi skuad bola sepak Kedah yang masih gagal mencipta kemenangan. Terbaharu, Kedah Darulaman (KDA) FC sekadar mencatat keputusan seri tanpa jaringan menentang Negeri Sembilan FC di laman sendiri. Ujar Menteri Besar Kedah itu, KDA FC antara pasukan yang berbelanja besar dalam kancah bola sepak liga tempatan iaitu hampir RM1.7 juta sebulan dan sekiranya prestasi yang ditunjukkan kurang memberangsangkan, tentunya ianya mengecewakan peminat dan penyokong.

(Presiden Persatuan Bolasepak Kedah (KFA), Datuk Seri Muhammad Sanusi Md Nor)

Oleh itu, beliau berharap pemain dapat meningkat mutu permainan dan mampu mencipta kemenangan pada perlawanan seterusnya."Jika prestasinya kurang memberangsangkan tentulah ia mengecewakan penyokong, penonton, penaja dan penyumbang, saya harap pasukan kita kembali pulih selepas ini, meningkatkan prestasi, stamina, daya juang,semangat juang kerana pada tahun kita menghadapai kemelut dalam isu kewangan prestasi kita lebih baik, bila kita dapat atasi isu-isu pembayaran gaji, isu-isu kewangan, nampak macam sedikit menurun, saya sendiri kurang berpuas hati setakat ini apabila kita mengalami kekalahan berturut-turut," kata beliau kepada pemberita, di sini. Selepas tewas tiga perlawanan menentang Sabah FC, Selangor FC dan Melaka FC, KDA FC sekadar mencatatkan keputusan seri dalam dua perlawanan menentang PJ City FC dan terbaharu dengan Negeri Sembilan FC.


Al-Jufferi bakal bersara

SEPANG, 18 Mei - Jaguh silat negara, Mohd Al-Jufferi Jumari mengakui akan bersara selepas menyertai Kejohanan Silat Dunia yang akan diadakan di Melaka pada Julai depan.Pesilat berusia 30 tahun itu sebelum ini kecewa apabila tersingkir di separuh akhir kelas F kategori 70 hingga 75 kilogram Sukan SEA di Hanoi.Jelas Al-Jufferi keputusan itu dibuat kerana mahu memberi tumpuan kepada keluarganya, selain membuka peluang buat pesilat-pesilat muda mengambil alih tempatnya.

"Untuk pengetahuan semua in adalah SEA Game terakhir saya dan 'world cham' terakhir saya di bulan 7 nanti di Melaka. Ya muktamad untuk keputusan saya sebab saya sudah berjanji pada diri saya saya tak bercakap dengan orang pun, hari saya cakap depan media bahawasanya jika saya menghadapi kecederaan yang teruk di bahagian lutut dan bahu saya akan berhenti," kata Al-Jufferi di sini.Al-Jufferi ditemui di KLIA selepas pulang daripada menyertai Sukan SEA 2021 di Hanoi, Vietnam.Kali terakhir dia meraih emas ialah pada edisi 2017 di Kuala Lumpur.


Skuad memanah negara membawa pulang 1 perak dan 2 gangsa

HANOI, 18 Mei - Pada hari ke-6 saingan recurved menyaksikan kem memanah negara menghadiahkan 1 Perak dan 2 gangsa masing-masing menerusi Khairul Anuar Mohamad dan Syaqiera Mashayikh dalam acara campuran serta individu lelaki dan wanita.Pada aksi di Pusat Latihan Sukan Nasional di sini, pasangan negara yang memulakan aksi dengan baik berdepan gandingan Indonesia Riau Salsabilla Ega Agata-Reza Octavia gagal mengekalkan momentum sebelum tewas 2-6 sekali gus membawa pulang perak.Pingat gangsa acara itu menjadi milik wakil Vietnam Thi Anh Nguyet Do-Van Linh Nong yang melakar kemenangan 5-3 ke atas Jason Emmanuel Feliciano Zuleuta-Pia Elizabeth Angel Bidaure Marino dari Filipina.

Bagi Khairul Anuar, tidak timbul istilah terlalu yakin selepas mencipta panahan sempurna diawal saingan namun mengakui ia sedikit sebanyak mengubah pendekatan yang akhirnya membawa padah.Untuk rekod dalam acara Recurve, skuad negara sebelum ini membawa pulang 1 perak dan 1 gangsa menerusi recurve berpasukan lelaki dan recurve berpasukan campuran pada edisi di Manila.


Sukan SEA Hanoi : Skuad ping pong negara akur raih dua gangsa

HANOI, 18 Mei - Skuad ping pong negara gagal melakar kejutan dan terpaksa berpuas hati dengan dua pingat gangsa, masing-masing dalam acara beregu lelaki dan wanita setelah terkandas di peringkat separuh akhir Sukan SEA ke-31 di sini hari ini.Pada saingan berlangsung di Gimnasium Hai Duong itu, gandingan negara Choong Javen-Wong Qi Shen terpaksa akur di tangan pasangan Singapura Chew Zhe Yu-Poh Shao 5-11, 8-11, 8-11 dalam kategori lelaki.Sementara dalam acara beregu wanita, Ho Ying-Karen Lyne tumpas kepada Zhou Jingyi-Zeng Jian, juga dari Singapura, 11-13, 2-11, 5-11.Setakat ini, Malaysia memenangi satu pingat perak dan tiga gangsa.

Ahad lepas, skuad negara meraih pingat perak selepas tewas 1-3 kepada Thailand pada final lelaki berpasukan manakala skuad wanita meraih gangsa apabila kalah 0-3, juga kepada Thailand.Pada Sukan SEA 2019, Malaysia meraih keseluruhan dua pingat gangsa dalam acara beregu lelaki, manakala acara berpasukan tidak dipertandingkan pada temasya sukan tersebut.Acara perseorangan lelaki dan wanita individu akan bermula malam ini.


Sukan SEA Hanoi : Skuad golf lelaki hadiahkan pingat emas ke-24

HANOI, 18 Mei - Skuad golf berpasukan lelaki negara menghadiahkan kilauan emas ke-24 buat Malaysia selepas menumpaskan Thailand dengan keputusan 2-1 dalam aksi final Sukan SEA Hanoi.Ini menjadi emas kedua disumbangkan kem golf negara selepas Ervin Chang merangkul emas bagi acara individu.Mata skuad lelaki negara masing-masing disumbangkan Ervin dan Rhaasrikanesh Kanavathi.Ervin cemerlang mencatat birdie pada lubang ke-17 menewaskan Weerawish Narkprachar untuk menyumbang mata pertama.

Manakala mata kedua diperoleh Rhaasrikanesh selepas beliau cemerlang mencatat birdie pada lubang ke-18 mengenepikan Pongsapak Laopakdee.Seorang lagi pemain golf negara, Marcus Lim Pang tunduk kepada Ratchanon Chantananuwat.Ini sekali gus menjadi detik bersejarah buat pasukan golf lelaki negara, selepas kali terakhir memenangi pingat emas pada tahun 2001.Sementara itu skuad wanita negara meraih pingat perak selepas tewas kepada Thailand di final. Jeneath Wong dan Mirabel Ting tewas 1.5-0.5 kepada atlet Thailand.


Beregu wanita petanque negara raih perak di kejohanan dunia

(Nur Ain Syuhada (kiri) dan Nur Tahira Tasnim ketika ditemui di KLIA)

SEPANG, 18 Mei - Kejayaan beregu wanita petanque kebangsaan meraih pingat perak dalam Kejohanan Dunia Petanque (PEYTANG) di Karslunde, Denmark, membuktikan keupayaan atlet kebangsaan bersaing di peringkat antarabangsa.Jelas pemain Petanque (PEYTANG) Kebangsaan, Nur Tahira Tasnim Abdul Aziz dan Nur Ain Syuhada Mohd Asri, pengorbanan mereka yang digandingkan sejak usia 11 tahun itu ternyata berbaloi."Jadi bila kami terpilih pergi kejohanan dunia ini, keserasian memang sudah ada sebab kita kenal dari kecil, duduk pun dekat dengan rumah jadi keserasian memang ada. Bila suatu hari nanti kita orang dipecahkan, kita boleh tiada masalah," kata Nur Tahira Tasnim."Tekanan itu mesti ada tetapi kena pandai kawallah, saya datang sini just target suku akhir dua-dua event, saya fikir saya boleh buat untuk lebih baik lagi sebab yakin dengan performance saya," menurut Nur Ain Syuhada.

(Nur Ain Syuhada bersama pingat dimenangi)

Mereka berdua ditemui media di Lapangan Terbang Antarabangsa Kuala Lumpur (KLIA).Dalam pada itu, Nur Ain Syuhada turut merangkul pingat gangsa bagi kategori perseorangan wanita.


Al-Jufferi dedah hasrat undur diri, beri tumpuan pada keluarga

SEPANG, 18 Mei - Jaguh silat negara, Mohd Al-Jufferi Jumari mengakui akan bersara selepas menyertai Kejohanan Silat Dunia yang akan diadakan di Melaka pada Julai depan.Jelas Al-Jufferi, keputusan itu dibuat kerana mahu memberi tumpuan kepada keluarganya, selain membuka peluang buat pesilat-pesilat muda mengambil alih tempatnya.

"Untuk pengetahuan semua, ini adalah sukan sea terakhir saya dan kejohanan dunia terakhir saya di bulan tujuh nanti di melaka. Keputusan ini muktamad sebab saya sudah berjanji bahawasanya jika saya menghadapi kecederaan yang teruk di bahagian lutut dan bahu saya akan berhenti," katanya ketika ditemui selepas pulang daripada kejohanan Sukan SEA 2021 di Hanoi, VietnamTambah Al-Jufferi, dia tidak bercadang untuk menceburi bidang kejurulatihan kerana menganggap tugas tersebut amat mencabar.Pesilat berusia 30 tahun itu sebelum ini kecewa apabila tersingkir di separuh akhir kelas F kategori 70 hingga 75 kilogram di tangan atlet Singapura.Kali terakhir dia meraih emas ialah pada edisi 2017 di Kuala Lumpur.


Sukan SEA: Kuartet lelaki raih pingat perak, pecah rekod kebangsaan

(Jaguh renang negara, Welson Sim/FOTO FAIL BERNAMA)

HANOI, 17 Mei- Skuad renang kebangsaan menutup saingan di kolam pada Selasa dengan pencapaian masing-masing satu perak dan gangsa selain memecah satu rekod kebangsaan pada aksi final yang berlangsung di Pusat Akuatik My Dinh di sini.Gandingan perenang Welson Sim, Lim Yin Chuen, Arvin Shaun Singh Chahal dan Khiew Hoe Yean membutirkan pingat perak menerusi acara 4x200 meter (m) gaya bebas lelaki dengan catatan masa tujuh minit dan 19.75 saat (s) sekali gus mencipta rekod baharu kebangsaan.Catatan itu memadam rekod lama iaitu 7:26.74s yang dilakukan kuartet dibarisi Kevin Yeap, Vernon Lee, Welson dan Lim Ching Hwang pada Sukan Komanwel 2014 di Glasgow, Scotland.Pingat emas dengan catatan 7:16.31s dimenangi kuartet tuan rumah yang menurunkan Nguyen Huu Kim Son, Nguyen Huy Hoang, Hoang Quy Phuoc dan Nguyen Tran Hung.Kehadiran pemenang pingat emas Sukan Olimpik Rio 2016, Joseph Schooling tidak banyak membantu pasukan Singapura yang turut dibarisi Jonathan Tan, Glen Lim dan Quah Zheng Wen apabila sekadar membawa pulang gangsa dengan catatan masa 7:21.49s.Sementara itu, pingat gangsa negara disumbangkan Job Tan dalam acara 200m kuak dada lelaki selepas merakam 2:17.68s di belakang perenang Vietnam Thanh Bao Pham yang melakukan 2:12.09s.Emas dirangkul wakil Singapura Maximillian Wei Ang dengan catatan 2:11.93s yang juga merupakan rekod baharu temasya.

(Aksi perenang negara ketika beraksi dalam acara 4x200m gaya bebas lelaki sempena temasya Sukan Sea 2021 di My Dinh Water Sports Stadium pada Selasa/FOTO BERNAMA)

Terdahulu, Arvin Shaun yang turun beraksi dalam acara 50m kuak lentang lelaki menamatkan saingan di kedudukan ketujuh selepas mencatat 27.23s dengan Zheng Wen meraih emas (25.83s) sementara Nguyen Paul Le dari Vietnam perak dengan masa 25.86s.Pencapaian meraih pingat perak 4x200m gaya bebas itu menyaksikan Hoe Yean kini mengumpul tiga perak di temasya dwitahunan edisi ke-31 itu selepas turut menaiki podium dalam acara 400m gaya bebas lelaki dan 200m kuak lentang lelaki, semalam.Sukan renang Sukan SEA ke-31 akan menutup tirai saingan Khamis ini dengan skuad kebangsaan kini telah mengutip tiga perak dan satu gangsa. -BERNAMA


Sukan SEA: Kok Leong hadiahkan emas ke-23

(Lim Kok Leong hadiah emas ke-23)

HANOI, 18 Mei- Malaysia meraih pingat emas Ke-23 menerusi atlet Lim Kok Leong yang memenangi acara snuker dan billiard 6-Red perseorangan lelaki.Kok Leong memastikan pingat emas Sukan SEA acara perseorangan 6-Red snuker lelaki itu kekal dalam genggaman Malaysia, dengan memenangi pingat itu di Ha Dong Gymnasium, pada malam Selasa.Kok Leong menghadiahkan pingat emas itu buat kontinjen Malaysia menewaskan atlet Filipina, Jefrey Roda 5-3 (38-0, 0-55, 53-0, 0-66, 30-0, 33-40, 43-0, 41-18) pada aksi final.Gangsa dimenangi secara bersama rakan seperjuangan Kok Leong, Moh Keen Hoo dan Suchakree Poomjang dari Thailand.

(Kok Leong dan Keen Hoo pernah memenangi pingat emas beregu pada edisi Filipina 2019/FOTO FAIL BERNAMA)

Terdahulu pada separuh akhir, Kok Leong mengalahkan Suchakree Poomjang dari Thailand 5-2, manakala Jefrey mengalahkan seorang lagi pemain Malaysia Moh Keen Hoo 5-3. Keputusan itu menjadikan empat pingat emas berjaya diperoleh kontinjen Malaysia bagi acara snuker.Kok Leong dan Keen Hoo pernah memenangi pingat emas beregu pada edisi Filipina 2019.Kemenangan itu juga sekali gus mengulangi pencapaian Thor Chuen Loong pada Sukan SEA Myanmar 2013.Acara ini dipertandingkan di Sukan SEA, kali pertama pada 2007.


Sukan SEA: Malaysia raih empat emas, masih di kedudukan keenam

(Aksi cemerlang juga dipamerkan oleh atlet lompat kijang lelaki negara, Andre Anura Anuar yang meraih pingat emas Ke-22 kontinjen Malaysia)

HANOI, 17 Mei- Olahraga, berbasikal bukit dan snuker hari ini, menyumbangkan empat pingat emas buat kontinjen Malaysia pada hari ke-10 temasya Sukan SEA Ke-31 di sini.Namun, pencapaian itu gagal membantu kem negara untuk memperbaiki kedudukan dalam carta kutipan pingat, apabila Malaysia kekal berada di tempat keenam dengan 23 emas, 26 perak dan 55 gangsa.Ketika beberapa acara ketandusan pingat emas, skuad olahraga negara cemerlang apabila menghadiahkan dua emas menerusi jaguh lempar cakera lelaki, Muhammad Irfan Shamsuddin dan atlet lompat kijang Andre Anura Anuar, manakala gangsa daripada Norliyana Kamaruddin dalam acara heptatlon.Selepas meraih satu perak dan satu gangsa kelmarin, skuad berbasikal bukit terus memperagakan kayuhan cemerlang, apabila melakar sejarah merangkul pingat emas pertama acara berganti-ganti rentas desa campuran, pada Selasa.

Kejayaan dicapai gandingan Ahmad Syazrin Awang Ilah, Zulfikri Zulkifli, Nur Assyira Zainal Abidin dan Natahsya Soon itu, adalah emas pertama Malaysia dalam sukan berkenaan sepanjang penyertaan pada Sukan SEA, dengan pencapaian terbaik sebelum itu ialah pingat perak pada edisi 2011.

(Skuad berbasikal bukit terus memperagakan kayuhan cemerlang, apabila melakar sejarah merangkul pingat emas pertama acara berganti-ganti rentas desa campuran pada Selasa)

Atlet snuker Lim Kok Leong juga memastikan pingat emas Sukan SEA kekal dalam genggaman Malaysia apabila menjuarai acara perseorangan 6-Red lelaki.Pemain berusia 27 tahun itu, mengalahkan Jefrey Roda dari Filipina 5-3 pada perlawanan akhir bagi memenangi pingat emas individu pertamanya di Sukan SEA, selepas acara itu ditandingkan semula pada temasya dwitahunan, selepas sembilan tahun.Di Pusat Akuatik My Dinh, skuad renang menutup saingan dengan pencapaian masing-masing satu perak dan gangsa, selain memecah satu rekod kebangsaan pada aksi final.Gandingan Welson Sim, Lim Yin Chuen, Arvin Shaun Singh Chahal dan Khiew Hoe Yean, membutirkan pingat perak menerusi acara 4x200 meter (m) gaya bebas lelaki dengan catatan masa tujuh minit dan 19.75 saat (s) sekali gus mencipta rekod baharu kebangsaan.Pingat gangsa negara di kolam renang pula disumbangkan Job Tan dalam acara 200m kuak dada lelaki.Sementara itu, skuad sepak takraw lelaki gagal melakukan kejutan ke atas jaguh dunia, Thailand apabila meraih perak acara antara regu manakala pasukan wanita negara terpaksa berpuas hati dengan pingat gangsa.Pasangan adik beradik, Syed Afiq Fakhri Syed Ali dan Sharifah Afiqah Farzana, juga terpaksa berpuas hati merangkul gangsa pada penampilan sulung mereka dalam acara doubles campuran (mixed doubles), hari ini.Pencapaian meraih empat emas, dua perak dan empat gangsa hari ini menyaksikan Malaysia kekal di kedudukan keenam, dengan tuan rumah Vietnam masih mendahului dengan 101 emas, 65 perak dan 64 gangsa.Thailand berada di tempat kedua setelah mengutip 43 emas, 45 perak dan 63 gangsa, diikuti Filipina 34-39-51, Singapura 30-32-36 dan Indonesia di kedudukan kelima dengan kutipan pingat 27-40-38.Beberapa acara bakal menjadi tumpuan kem Malaysia pada hari ke-11 esok, menyaksikan pemain golf lelaki dan wanita, masing-masing akan bersaing dalam acara berpasukan menentang Thailand.Pasukan badminton lelaki turut akan berdepan Thailand dalam final acara berpasukan, manakala acara memanah menyaksikan Khairul Anuar Mohamad-Syaqiera Mashayikh membuat perhitungan berdepan wakil Indonesia, Reza Octavia-Riau Ega Agatha Salsabila dalam acara berpasukan campuran recurve.Acara trek dan balapan akan bersambung esok, dengan Nauraj Singh Randhawa dijangka mempertahankan emas acara lompat tinggi lelaki manakala Muhammad Azeem Fahmi dan Muhammad Arsyad Md Saat, akan membawa cabaran bagi acara 100m lelaki.-BERNAMA


Misteri ketiadaan Syazwan bersama KDA FC terungkai, alami jangkitan kuman pada paru-paru

ALOR SETAR, 17 Mei- Ketiadaan pemain lincah, Mohd Syazwan Zainon bersama Kedah Darul Aman, KDA FC sejak April lalu akhirnya terungkai apabila pemain itu disahkan mengalami masalah kesihatan.Pemain itu menjelaskan beliau terkena jangkitan kuman pada paru-paru sebelum hari raya Aidilfitri. Beliau bagaimanapun bersyukur kerana keadaannya kini sudah semakin baik, selain telah pulih sehingga 80 peratus.  Sementara itu, rata-rata peminat dan beberapa bekas pemain skuad Kenari mendoakan semoga pemain itu cepat sembuh dan kembali beraksi bersama rakan sepasukan. Mohd Syazwan, antara pemain utama yang mempamerkan aksi cemerlang pada awal saingan Liga Super sehingga membantu KDA FC berada di kedudukan dua teratas liga.  Malam ini, KDA FC yang berada di kedudukan ketiga liga akan beraksi menentang pasukan tangga kedua, Negeri Sembilan FC di Stadium Darul Aman.

(Ketibaan pasukan KDA FC di Stadium Darul Aman bagi beraksi menentang Negeri Sembilan FC, malam ini)


Skuad hoki negara sasar rebut slot automatik benua Asia ke Piala Dunia 2023

KUALA LUMPUR, 17 Mei - Skuad hoki lelaki negara bakal berentap ke Piala Asia yang akan membuka tirainya pada 23 Mei hingga 1 Jun ini dengan misi merebut slot automatik ke Piala Dunia 2023.Persekutuan Hoki Antarabangsa (FIH) memperuntukkan empat slot automatik ke Piala Dunia bagi benua Asia melalui kejohanan yang dijadualkan berlangsung di Stadium Hoki Bung Karno, Indonesia itu.Bagaimanapun satu slot telah diisi oleh India selaku tuan rumah Piala Dunia 2023 dan ini sekaligus menyaksikan tiga slot akan menjadi taruhan buat pasukan yang bersaing di Piala Asia 2022.

Dalam pada itu, ketua jurulatih, A. Arulselvaraj menyatakan misi layak ke Piala Dunia 2023 adalah sasaran utama pasukan dan pasukannya sudah pun sedia untuk merealisasikan hasrat tersebut.Sebelum ini, pengurus pasukan, Datuk Mirnawan Nawawi telah mengumumkan seramai 20 pemain iaitu dua penjaga gol, enam pemain pertahanan, lapan pemain tengah dan empat penyerang.Lapan pasukan akan bersaing dengan tujuh daripadanya mempunyai misi yang sama iaitu merebut slot tersebut.Malaysia diletakkan dalam Kumpulan B bersama Bangladesh, Korea Selatan dan Oman sementara Kumpulan A diisi oleh India, Indonesia, Jepun dan Pakistan.


Skuad basikal MTB menang emas acara rentas desa campuran

HOA BINH, VIETNAM, 17 MEI-Perkembangan Sukan SEA di Hanoi menyaksikan skuad berbasikal MTB kebangsaan mencipta sejarah apabila merangkul pingat emas pertama acara rentas desa berganti-ganti campuran hari ini.Ia merupakan emas pertama Malaysia dalam sukan itu dengan pencapaian terbaik adalah pingat perak pada edisi 2011.Pada saingan final itu, skuad kebangsaan dibarisi Ahmad Syazrin Awang Ilah, Zulfikri Zulkifli, Nur Assyira Zainal Abidin dan Natahsya Soon merekodkan masa 1 jam, 23 minit dan 14 saat untuk muncul juara.Ia merupakan kilauan emas ke-20 kontinjen negara pada temasya sukan dwitahunan itu.

(Skuad berbasikal MTB kebangsaan mencipta sejarah)

Pasukan tuan rumah, Vietnam pula terpaksa berpuas hati dengan pingat perak, manakala gangsa menjadi milik pasukan Thailand.Sebelum ini, Nur Assyira dan Natahsya masing-masing menghadiahkan pingat perak dan gangsa dalam acara Merentas Desa di venue sama, semalam.Kejayaan itu menamatkan kemarau 11 tahun kem berbasikal MTB negara pada temasya Sukan SEA.Pada edisi 2011 di Indonesia, atlet wanita Masziyaton Mohd Radzi menghadiahkan perak menerusi acara merentas desa, sekali gus memperbaiki pencapaiannya pada edisi 2009 di Laos apabila membawa pulang gangsa.


Sukan SEA 2021 Hanoi: Skuad badminton lelaki mara ke separuh akhir bertemu Singapura

HANOI, 17 Mei - Skuad badminton lelaki negara berjaya membalas dendam diatas kekalahan skuad wanita kepada Vietnam semalam dengan menewaskan tuan rumah itu 3-1 di peringkat suku akhir acara berpasukan.Skuad badminton lelaki negara berjaya membalas dendam di atas kekalahan skuad wanita kepada Vietnam semalam dengan menewaskan tuan rumah itu 3-1 di peringkat suku akhir acara berpasukan.Kejayaan 3-1 itu juga sekali gus menyaksikan Malaysia layak ke separuh akhir bertemu Singapura hari ini.Terdahulu, skuad wanita negara tersingkir di peringkat yang sama apabila tunduk 1-3 kepada Vietnam.Namun, mujur skuad lelaki berjaya mengelak daripada nasib yang sama selepas dipaksa bangkit daripada kekalahan acara perseorangan pertama.

Dalam aksi di Bac Giang Gymnasium itu, tuan rumah terlebih dahulu meraih mata hasil kemenangan pemain veteran, Tien Minh Nguyen ke atas Kok Jing Hong, 21-14, 24-26, 21-7.Malaysia bagaimanapun bangkit menyamakan kedudukan selepas beregu pertama, Man Wei Chong-Tee Kai Wun mengetepikan cabaran Do Tuan Duc-Pham Hong Nam 21-8, 20-22, 21-18.Lee Shun Yang kemudian memberi kelebihan 2-1 kepada Malaysia dengan menewaskan Le Duc Phat 21-19, 27-25 dalam perseorangan kedua.Beregu kedua Wan Arif Wan Junaidi-Muhammad Haikal Nazri pula mengesahkan slot Malaysia ke separuh akhir dengan kemenangan ke atas Nguyen Dinh Hoang-Tran Dinh Manh 15-21, 21-12, 22-20.Malaysia akan berdepan Singapura di peringkat separuh akhir petang ini.


Sukan SEA Hanoi: Gerald Samuel tidak beri tekanan kepada anak buah

HANOI, 17 Mei - Jurulatih tenpin boling lelaki, Gerald Samuel enggan menambah tekanan ke atas anak buahnya dalam misi memenangi pingat emas pertama.Ia susulan kegagalan dua anak buahnya mempertahankan kilauan tersebut dalam acara perseorangan lelaki semalam.Malaysia memulakan hari pertama dengan mempertaruhkan Sharukh Amin Zulkifli dan Mohd Syazirol Shamsudin bagi acara perseorangan lelaki.Namun, kedua-duanya yang membuat penampilan sulung di temasya sukan Asia Tenggara itu gagal menampilkan prestasi terbaik.Sharukh Amin hanya mampu menamatkan saingan di tangga ketujuh dengan 1,199 jatuhan pin manakala Mohd Syazirol pula di tangga kelapan dengan 1,187 jatuhan pin.Dalam acara itu, Matheiu Merwin Tan dari Filipina memenangi pingat emas, diikuti pemain Thailand Yannaphon Larpapharat untuk perak dan Ryan Leonard Lalisang dari Indonesia gangsa.Pada edisi 2015 di Singapura dan 2017 di Kuala Lumpur, Rafiq Ismail memenangi emas perseorangan lelaki, manakala Timmy Tan Chye Chern memenanginya pada edisi 2019 di Manila. Sementara itu acara perseorangan wanita pula menyaksikan Nerosha Keligit dan Gillian Lim Siew Geok turut gagal mencipta kejutan.Nerosha melakukan 1,249 jatuhan pin untuk tempat kelima manakala Gillian pula di tempat keenam dengan 1,136 jatuhan pin.

"Ini baru pertama untuk SEA Game, dia memang bukan senang atau bukan susah. Tetapi dia tricky sedikit. Jadi mungkin lebih sikit pengalaman untuk mereka, saya rasa lebih baik. Semua ok. Mungkin esok akan lebih baik," kata Gerald di sini.

Pemain Singapura, Cherie Tan Shi Hua memenangi emas acara itu diikuti pemain Filipina, Marie Alexis untuk perak dan gangsa menjadi milik seorang lagi pemain Singapura, New Hui Fen.Hari ini akan berlangsung acara beregu lelaki dan wanita.


Dijangkiti COVID-19, Mike bangkit sebelum raih emas Sukan SEA

(Atlet bina badan negara, Mohd Syarul Azman Mahen Abdullah ditemu bual Berita RTM selepas tiba dari Hanoi, Vietnam)

SEPANG, 17 Mei - Kekuatan mental mengatasi segala-galanya bagi atlet bina badan kebangsaan yang juga juara dunia empat kali, Mohd Syarul Azman Mahen Abdullah.Ia apabila beliau hampir terlepas aksi Sukan SEA akibat dijangkiti COVID-19 sejurus tiba di Hanoi.Ekoran itu Mohd Syarul terpaksa melakukan ujian PCR beberapa kali sebelum dibenarkan beraksi bagi kategori Atheltic Physique sekali gus menghadiahkan pingat emas untuk negara.

(Atlet bina badan negara, Mohd Syarul Azman Mahen Abdullah memenangi pingat emas Sukan SEA Hanoi)

"Tapi sebelum pertandingan itu saya memang dah kena dua kali kuarantin kerana positif COVID-19 semua dan buat ujian PCR, semua negatif dan akhirnya mereka lepaskan saya selepas dua hari, saya memang tertekan sedikit masa itu tapi saya boleh, sekurang-kurangnya mental saya kuat mengatasi cabaran mendapat pingat emas ini," kata beliau ketika ditemui di Lapangan Terbang Antarabangsa Kuala Lumpur (KLIA) selepas tiba dari Hanoi, di sini.Selepas ini Mohd Syarul atau panggilan mesranya Mike akan membuat persiapan bagi kejohanan bina badan di Maldives pada Julai depan serta kejohanan bina badan dunia yang dijangka berlangsung pada November atau Disember depan.


Kalah kepada Newcastle, peluang Arsenal ke Liga Juara-Juara Eropah tipis

UNITED KINGDOM, 17 Mei - Kemarau aksi Liga Juara-Juara Eropah bagi Arsenal hampir pasti memasuki musim keenam.The Gunners kekal di tangga kelima Liga Perdana Inggeris setelah tewas 0-2 kepada Newcastle United.Keputusan itu menyaksikan Tottenham Hostpur yang menduduki tangga keempat, kekal dua mata mendahului skuad bimbingan Mikel Arteta itu.

(Pemain tengah Arsenal, Mohamed Elneny (kanan) bersaing dengan pemain tengah Newcastle United, Bruno Guimaraes pada aksi Liga Perdana Inggeris/AFP)

Dengan kelebihan perbezaan jaringan, Spurs secara realistiknya cuma memerlukan keputusan seri dengan pasukan tercorot, Norwich City untuk memastikan kedudukan empat teratas.Kekalahan Arsenal itu juga mengesahkan Chelsea yang menghuni tangga ketiga, layak ke Liga Juara-Juara Eropah musim depan. -AFP


Sukan SEA Hanoi: Kedudukan Malaysia terus diasak rapat

HANOI, 17 Mei- Sukan SEA edisi ke-31 di Hanoi, Vietnam menyaksikan setakat semalam Malaysia kini berada di kedudukan ke-6 dengan pungutan pingat keseluruhan sebanyak 19 Emas, 24 Perak dan 44 Gangsa.Semalam juga, kontinjen negara berjaya menyumbangkan tiga Emas menerusi silat, gimnastik dan olahraga.Pesilat negara, Muhammad Khairi Adib Azhar menceriakan kem negara apabila meraih pingat emas ke-17 Malaysia dalam acara tanding kelas B Putra, 50 hingga 55 kg.Pada aksi final tersebut, Khairi Adib mengatasi atlet dari Indonesia, Khoirudin Mustakim 50 berbalas 49.Tuah menyebelahi Khairi selepas lawannya sebelum itu dikenakan penalti 10 mata.Emas ke-18 negara pula hadir dari sukan gimnastik.Atlet gimnastik artistik wanita negara, Rachel Yeoh Li Wen cemerlang mengungguli acara batang titian.Ia merupakan pingat emas peribadi keduanya di temasya ini selepas memenangi acara palang tidak sejajar kelmarin.Emas terakhir yang dikutip semalam adalah menerusi Lompat Bergalah Wanita.

(Atlet Lompat Bergalah Wanita negara, Nor Sarah Adi/BERNAMA)

Nor Sarah Adi mencatat lompatan setinggi 4 meter untuk menewaskan atlet Thailand dan Filipina.Bagi acara hari ini pula, tumpuan utama kontinjen negara terarah kepada sukan memanah, badminton dan renang.


Djokovic kekalkan rekod tanpa kalah di Terbuka Itali

ROM, 16 Mei- Pemain nombor satu dunia, Novak Djokovic meraih gelaran pertamanya dalam tempoh 6 bulan selepas menewaskan Stefanos Tsitsipas dari Greece, 6-0, 7-6 untuk menjuarai Terbuka Itali awal pagi tadi.Aksi final tersebut diibarat seperti pertemuan ulangan Terbuka Perancis tahun lalu yang dimenangi oleh Djokovic.Bintang Serbia berusia 35 tahun itu mengekalkan rekod tanpa kalahnya di kejohanan ini apabila menang mudah 6-0 di set pertama sebelum melengkapkan kejayaan 7-6 di set kedua.Ini kemenangan keenam berturut-turut Djokovic ke atas Tsitsipas yang berada di ranking kelima dunia.

(Djokovic tewaskan pemain dari Greece dalam Terbuka Itali /ATP Media)

Ia juga gelaran keenamnya di Terbuka Itali dan yang pertama sejak memenangi Masters Paris, November lepas.Djokovic turut menjadi pemain kelima dalam Era Terbuka yang berjaya mencatat kemenangan ke seribu dan dijangka menyertai saingan Grand Slam, Terbuka Perancis, minggu depan. -AFP


MotoGP:Enea Bastianini raih kemenangan ketiga musim ini

LE MANS, 1605- Pelumba Gresini Racing, Enea Bastianini mencatat kemenangan ketiga musim ini selepas mengungguli perlumbaan Grand Prix Perancis.Sementara tu, juara dunia dari Yamaha, Fabio Quartararo pula hanya mampu menamatkan perlumbaan di tempat keempat di hadapan peminat sendiri.Pada saingan di Litar Bugatti, Le Mans (Le Mon) itu, Bastianini mengatasi pencabar terdekatnya dari pasukan Ducati, Jack Miller dengan perbezaan lebih 2 saat.Tempat ketiga pula menjadi milik pelumba Aprilia, Aleix Espargaro.

(Enea Bastianini beraksi cemerlang bersama jenteranya mewakili Gresini Racing)

Kemenangan itu sekaligus menambah koleksi kejayaannya musim ini selepas memenangi GP Amerika dan Qatar.Pelumba Itali berusia 25 tahun tersebut bermula di petak kelima dan mula memimpin perlumbaan ketika pusingan ke-21.Sementara itu, pelumba Ducati, Francesco Bagnaia yang bermula di petak hadapan pula gagal menamatkan cabaran selepas terbabas.Kejuaraan MotoGP musim ini masih didominasi Quartararo yang mendahului 4 mata ke atas Espargaro diikuti Bastianini di tangga ketiga dengan 8 mata di belakang. -AFP


Sukan SEA Hanoi: Skuad badminton wanita kandas di separuh akhir

HANOI, 16 Mei- Hajat skuad badminton wanita negara untuk menyumbang sekurang-kurangnya pingat gangsa dalam acara berpasukan nampaknya tidak kesampaian apabila tewas kepada Vietnam di suku akhir.Pada temasya kali ini, Malaysia yang mempertaruhkan barisan muda negara tewas 1-3 kepada tuan rumah.Pemain perseorangan pertama, Siti Nurshuhaini Azman yang dipertaruhkan untuk mengutip mata pertama negara, tewas mengejut kepada Thuy Linh Nguyen dengan 21-9, 21-8.Malaysia kemudian ketinggalan 0-2 apabila pemain perseorangan kedua, Siti Zulaikha Azmi tunduk di tangan Thi Trang Vu 9-21,7-21.

(Aksi skuad badminton wanita menentang tuan rumah Vietnam)

Skuad wanita negara bagaimanapun berjaya merapatkan mata selepas pasangan Yap Ling dan Go Pei Kee mencatat kejayaan 12-21, 21-15, 21-16 ke atas Thi Phuong Hong-Thi Hoai Do.Harapan negara untuk meneruskan kebangkitan bagaimanapun lebur selepas perseorangan kedua Ong Xin Yee tewas di tangan Thi Anh Thu Vu 13-21,15-21.Hanya 8 negara bertanding dalam acara berpasukan yang mana peringkat suku akhir ditentukan menerusi undian.Pemain negara bagaimanapun masih berpeluang menyumbang pingat apabila acara perseorangan wanita dan beregu wanita akan berlangsung 22 Mei ini.


Sukan SEA Hanoi: Harimau Muda ke separuh akhir

HANOI, 16 Mei- Harimau Muda layak ke separuh akhir dengan mengumpul 8 mata selepas terikat dua sama dengan Kemboja.Malaysia yang sebelum ini mencatat 2 kemenangan dan satu seri gagal mencuri 2 mata untuk berada di tangga teratas kumpulan B.Malaysia banyak menguasai permainan di separuh masa pertama dengan menyerang ke kubu Kemboja.Selepas 30 minit perlawanan berlangsung, Harimau Muda dilihat masih lagi memburu gol pertama.Namun peluang terbaik Malaysa hadir pada minit ke 32 selepas hantaran lintang Muhammad Syafik Ismail di tanduk Hadi Fayyad yang sedikit melepasi palang gol.Sebaliknya Kemboja dihadiahkan sepakan penalti minit akhir separuh masa pertama selepas bola terkena tangan Quentin Cheng di hadapan pintu gol Malaysia.Peluang itu mudah disempurnakan Choun Chanchav untuk menumbat gol pertama Kemboja.

(Aksi kemas skuad Harimau Malaya menentang Kemboja berjaya melayakkan Malaysia ke separuh akhir)

Bersambung babak kedua anak-anak buah Jurulatih, Brad Maloney terus memberikan tekanan kepada Kemboja sehingga memaksa pemain pertahanan Taing Bunchhai menjatuhkan Muhammad syafik Ismail.Susulan itu Malaysia dihadiahkan penalti yang disempurnakan Hadi Fayyad untuk mengikat 1-1 minit ke 51.Namun, 11 minit kemudian Kemboja menyamakan kedudukan 2-1 jaringan Narong Kakada yang bijak melepasi pertahanan Malaysia.Tersentak dengan itu Malaysia menggandakan asakkan, dan berjaya mendapat gol penyamaan 2-2 jaringan sekali lagi merusi Hadi Fayyad minit ke 68 yang kekal hingga akhir perlawanan.Malaysia dijadual menentang Vietnam atau Indonesia di separuh akhir.


Sukan SEA Hanoi: Rachel Yeoh beraksi cemerlang

HANOI, 16 Mei- Atlet gimnastik artistik wanita negara, Rachel Yeoh Li Wen cemerlang apabila meraih emas kedua peribadi menerusi acara batang titian.Sebelum ini Rachel telah meraih pingat emas pertama dalam acara palang tidak sejajar.Pada aksi yang berlangsung di Pusat Gimnasium Quan Ngua, Rachel berjaya melaksanakan disiplin berkenaan dengan sempurna meniti diatas batang Ttitian dengan catatan 12.567.Pingat Perak menjadi milik atlet Indonesia Rifda Irfanaluthfi dan atlet Singapura, Nadine Joy Nathan meraih gangsa.

(Aksi Rachel Yeoh pada gimnastik artistik di Pusat Gimnasium Quan Ngua, Hanoi)

Kemenangan ini memastikan pingat emas bagi acara berkenaan kekal dengan atlet negara selepas Tracie Ang memenanginya pada edisi 2019.Rachel turut berpeluang menambah koleksi pingat kerana turut beraksi bagi disiplin senaman lantai.Sementara dalam acara melombol lelaki, gimnas negara, Muhammad Sharul Aimy sekadar menamatkan saingan kedudukan keenam.Juga turut terkandas, Luqman Al Hafiz dan Ng Chun Chen yang masing masing menamatkan saingan dikedudukan enam dan lapan dalam dispin palang sejajar.


Sasaran 36 pingat emas masih mampu dicapai-  Ti Lian Ker

KUALA LUMPUR, 16 Mei- Masih belum masanya untuk menekan butang panik walaupun peluang Malaysia untuk mencapai sasaran 36 pingat emas hanya tinggal kira-kira seminggu lagi.Keyakinan itu diluahkan Timbalan Menteri Belia dan Sukan, Datuk Seri Ti Lian Ker yang optimis dengan kemampuan kontinjen negara.Menurut beliau, Malaysia masih lagi ada kekuatan dalam sukan lain seperti gimnastik, badminton dan sebagainya.Sebelum ini, Kementerian Belia dan Sukan (KBS) menetapkan sasaran 36 emas, 35 perak dan 75 gangsa ke atas kontinjen negara yang dipimpin Datuk Nur Azmi Ahmad.Ketika ini kontinjen negara sudah pun mengutip 17 pingat emas, 17 gangsa dan 39 pingat perak.Sukan Sea edisi-31 di Hanoi Vietnam akan melabuhkan tirai secara rasmi pada 25 Mei ini.

(Perarakan kontinjen Malaysia ketika upacara pembukaan rasmi temasya Sukan SEA Hanoi di Stadium Nasional My Dinh, Hanoi/ BERNAMA)


Sukan SEA Hanoi: Malaysia waspada ancaman Laos, Myanmar dalam acara E-sukan MLBB

SEPANG, 16 Mei- Kapten skuad e-sukan Mobile Legends Bang Bang (MLBB) negara, Wan Usman Wan Imran enggan memandang mudah cabaran Laos dan Myanmar dalam kumpulan A.Jelasnya, ini kerana kedua-dua negara itu mempunyai kemampuan untuk melakar kejutan.Selain Laos dan Myanmar, skuad negara juga diramal berdepan cabaran sukar daripada Filipina yang juga merupakan kuasa besar dalam permainan itu."Untuk Sukan SEA kali ini kita tak nafikan yang sertai semua bagus-bagus, semua negara pun bagus dan kita pun perlu berjaga-jaga juga dengan strategi mereka. Kita hanya buat dengan apa yang kita dah rancang dan kita hanya main seperti apa yang kita dah 'plan', " kata Wan Usman.

(Kapten skuad e-sukan MLBB,Wan Usman Wan Imran)

Pasukan MLBB negara sebelum ini berjaya membawa pulang pingat gangsa pada edisi 2019 di Filipina


Silat: Khairi Adib raih emas ke-17 buat Malaysia

HANOI, 16 Mei- Pesilat negara, Muhammad Khairi Adib Azhar menyumbang pingat emas ke-17 buat Malaysia selepas memenangi aksi final penuh dramatik kelas B Lelaki (50 hingga 55kg) hari ini.Pada aksi tersebut, Khairi Adib pada awalnya ketinggalan 9 mata tatkala masa pertarungan berbaki empat saat untuk ditamatkan.Namun, kesilapan lawannya dari Indonesia, Khoirudin Mustakim yang melakukan serangan di bahagian muka membawa padah selepas dia dikenakan penalti 10 mata.Kedudukan itu sekali gus memberi kelebihan satu mata kepada Khairi Adib untuk menang dengan keputusan 50 berbalas 49 mata."Saya sudah mencuba sehabis baik. Saya lihat kutipan mata saya sudah jauh, saya serahkan kepada Allah dan tak kisah lagi apa yang akan terjadi. Namun tak dijangka, saya disepak di muka, saya memang pening ketika itu namun saya bangun dan boleh meneruskan perlawanan."Saya bersyukur kerana dapat mengambil kutipan mata lawan. Pada baki terakhir itu, saya masih pening dan saya tak tahu bagaimana untuk menggambarkannya, sedih ataupun gembira," katanya yang pernah meraih gangsa di Sukan SEA Filipina 2019 itu.

(Pesilat negara, Khairi Adib Azhar meraih pingat emas menerusi acara silat tanding kategori lelaki B pada Sukan SEA ke-31 di Gelanggang Silat Pusat Sukan Bac Tu Leim, Hanoi)

"Saya ke sini memang menyasarkan emas. Tak mahu gangsa atau perak. Saya memang meletakkan sasaran emas untuk kali ini dan edisi seterusnya. Saya mahu kekalkan warna pingat ini."Saya berterima kasih kepada ibu, ayah, abang dan juga jurulatih yang membawa saya sehingga ke tahap ini dan juga kepada senior saya yang membentuk saya dari kosong sehingga ke tahap ini," katanya.Pencapaian pesilat berusia 20 tahun itu sekali gus meneruskan legasi bapanya Azhar Ahmad yang memenangi pingat emas pada edisi 2001 di Kuala Lumpur.Ia juga kilauan emas kedua disumbangkan kem silat negara pada temasya di Hanoi ini.


Agong, Permaisuri ucap tahniah kepada Ervin, Mohd Syarul dan Rachel

KUALA LUMPUR, 16 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada tiga atlet negara yang merangkul pingat emas pada temasya Sukan SEA ke-31 di Hanoi, Vietnam, semalam. Menerusi poster di laman Facebook Istana Negara di sini hari ini, Seri Paduka berdua menzahirkan ucapan berkenaan terhadap pemain golf negara Ervin Chang, atlet bina badan negara Mohd Syarul Azman Mahen Abdullah dan gimnas artistik wanita negara Rachel Yeoh Li Wen atas kejayaan mereka pada temasya dwitahunan itu. Ervin menjadi pemain golf pertama Malaysia memenangi pingat emas individu lelaki pada Sukan SEA apabila menewaskan pencabarnya Amadeus Susanto Christian (70-71-68) dari Indonesia dalam perlawanan “playoff” tiga lubang selepas kedua-duanya terikat pada kedudukan tujuh di bawah par 209 selepas mengharungi tiga pusingan di Heron Lake Golf Course & Resort.

Mohd Syarul Azman pula berjaya meraih emas pada penampilan pertamanya pada temasya itu dengan menewaskan empat pesaingnya bagi acara ‘Men's Athletics Physique’ di Pusat Latihan dan Pertandingan Sukan Hanoi. Gimnas artistik negara Rachel pula menghadiahkan Malaysia pingat emas menerusi acara palang bertingkat (palang asimetrik) selepas meraih 13.000 mata sekali gus menewaskan dua pencabar dari Vietnam dan Singapura di Pusat Gimnasium Quan Ngua.


Sukan SEA Hanoi : Mike tepati ramalan, rangkul emas  ‘Men's Athletics Physique'

HANOI, 13 Mei - Atlet bina badan negara, Mohd Syarul Azman Mahen Abdullah menepati ramalan apabila meraih  emas  ‘Men's Athletics Physique’ pada Sukan SEA ke-31 di Pusat Latihan dan Pertandingan Sukan Hanoi.

Juara dunia kategori Athletics Physique empat kali berturut-turut sejak 2016 yang lebih mesra disapa Mike, menewaskan empat peserta lain dengan atlet tuan rumah Tian Nguyen Minh meraih perak manakala wakil Thailand Pong Pala gangsa.

Lebih manis, kejayaan diraih Mike itu hadir pada penampilan pertamanya di Sukan SEA sekali gus membantu kem bina badan negara mencapai sasaran membawa pulang satu pingat emas pada temasya sukan dwitahunan itu.

Pada aksi final, seorang lagi atlet negara Ahmad Faiz Ariffin terlepas peluang mengiringi Mike di podium selepas menamatkan saingan di kedudukan keempat.

Sementara itu, kem bina badan negara menutup cabaran di Hanoi dengan merangkul satu pingat gangsa menerusi Walvern Abdullah-Kok Gong Tai dalam kategori Pasangan Campuran.


Sukan SEA Hanoi : Ervin Chang tamatkan kemarau emas 21 tahun golf

VINH YEN, 15 Mei- Ervin Chang menamatkan penantian selama 21 tahun Malaysia selepas memenangi pingat emas golf di Sukan SEA Hanoi.

Kejayaan itu hadir selepas dia mengatasi pemain Indonesia, Amadeus Christian Susanto dalam aksi playoff tiga lubang.

Ervin tenang melakukan birdie di lubang tambahan ketiga di Heron Lake Golf Course and Resort untuk menjadi pemain Malaysia pertama muncul juara sejak pasukan lelaki dibarisi Airil Rizman Zahari, S. Sivachandhran, Shaaban Hussin dan Sahal Saedin memenanginya dalam acara berpasukan pada 2001 di Kuala Lumpur.

Ervin sebelum itu bangkit daripada ketinggalan dua pukulan pada permulaan saingan dengan merakamkan empat di bawah par 68 bagi menamatkan saingan tujuh di bawah par 209 pukulan dengan Amadeus menyamakan kedudukan bagi mengheret aksi ke playoff.

Pingat gangsa dimenangi pemain Thailand, Weerawish Narkprachar, satu di depan rakan senegara Arsit Areephun and Ratchanon Chantananuwat..

Sementara itu, saingan wanita menyaksikan pemain negara, Jeneath Wong meraih gangsa.

Jeneath mencatatkan 69 untuk menutup aksi tiga hari dengan keseluruhan 211 pukulan, ketinggalan sembilan pukulan di belakang pemenang, Natthakritta Vongtaveelap dari Thailand.

Pemain Singapura, Aloysa Mabuta Margiela Atienza menamatkan saingan di tempat kedua untuk perak dengan catatan 209 pukulan.


Piala Thomas : India cipta sejarah julang kejuaraan sulung

BANGKOK, 15 Mei - India mencipta sejarah apabila merangkul kejuaraan Piala Thomas buat kali pertama selepas menewaskan juara bertahan, Indonesia 3-0 dalam aksi final.

Pada aksi di Impact Arena itu, India bermula garang apabila juara Seluruh England, Lakshya Sen menyumbang mata pertama menerusi kemenangan ke atas Anthony Sinisuka Ginting 8-21, 21-17, 21-16.

Beregu lelaki India, Satwiksairaj Rankireddy-Chirag Shetty meletakkan pasukan itu kekal mendahui apabila menewaskan gandingan pecahan Indonesia, Mohamad Ahsan-Kevin Sanjaya Sukamuljo 18-21, 23-21, 21-19.

Pemain perseorangan kedua India, K Srikanth memastikan kemenangan buat pasukan itu apabila menyumbang mata ketiga selepas menewaskan Jonatan Christie 21-15, 23-21.

Tempat ketiga dikongsi bersama antara Jepun dengan Denmark yang tewas di peringkat separuh akhir.


Sukan SEA Hanoi : Skuad takraw, regu berpasukan pertahan perak

HANOI, 15 Mei - Skuad sepak takraw lelaki negara berjaya mengawal tekanan beraksi di hadapan penonton tuan rumah untuk menewaskan Vietnam bagi membawa pulang pingat acara regu berpasukan Sukan SEA ke-31 pada aksi terakhir liga sepusingan di Pusat Sukan Hoang Mai di sini, hari ini.

Kejayaan dengan keputusan 2-1 itu menyaksikan skuad bimbingan Abdul Talib Ahmad mempertahankan pencapaian pada edisi 2019 di Filipina.

Skuad kebangsaan memulakan aksi dengan langkah cemerlang menerusi regu dibarisi Muhammad Faisal Mohd Fuad, Muhammad Noraizat Nordin dan Norfaizzul Abd Razak yang melakar kemenangan 21-15, 21-6 ke atas Dau Van Hoang, Ngo Huy Long dan Do Manh Tuan.

Pingat perak negara disahkan melalui kemenangan regu kedua Muhammad Zarif Merican Ibrahim Merican, Muhammad Afifuddin Razali dan Aidil Aiman Azwawi selepas menumbangkan Huynh Ngoc Sang, Nguyen Huy Quyen dan Tang Minh Khoa 21-17, 21-9.

Namun, beregu ketiga tuan rumah, Le Ang Tuan, Vuong Minh Chau dan Nguyen Tien Dat berjaya mencuri satu mata dengan kemenangan 24-25, 21-23 ke atas trio muda negara Muhammad Haziq Hairul Nizam, Muhammad Zulhusni Basri dan Muhammad Redwan Hakim Muhammad.

Perejam negara, Muhammad Noraizat gembira setelah berjaya mempertahankan kejayaan selepas pasukan mengharungi detik sukar impak pandemik COVID-19 selain pengorbanan berjauhan dengan keluarga menjelang sambutan Aidilfitri.

“Pertama sekali saya hendak ucap Alhamdulillah kerana dapat membawa perak buat negara. Saya pun hendak minta maaf kepada seluruh rakyat Malaysia dan keluarga (kerana ini saja dapat disumbangkan).

“Kejayaan ini juga sangat bermakna kerana sebelum ini tidak dapat menyambut Hari Raya dengan keluarga dan latihan di Janda Baik membuahkan hasil buat pasukan Malaysia," katanya selepas perlawanan di sini, hari ini.

Dalam pada itu, pingat emas dimenangi Thailand sementara Vietnam dan Kemboja berkongsi gangsa.

Esok skuad negara akan menyambung semula cabaran dalam saingan acara antara regu dengan Malaysia memulakan kempen peringkat kumpulan menentang Thailand.-BERNAMA


Sukan SEA Hanoi : Skuad wushu puas hati

HANOI, 15 Mei- Dua emas, satu perak, dua gangsa, kem wushu negara boleh tersenyum lebar dengan prestasi dipersembahkan lapan atlet yang beraksi di Sukan SEA Hanoi.

Kejayaan diraih itu sudah pasti memberi seribu makna kepada jurulatih kebangsaan, Lim Yew Fai, lebih-lebih lagi turun dengan enam atlet yang julung kali beraksi di pentas dwitahunan itu.

Pada aksi hari terakhir wushu yang berlangsung pagi ini, Yeap Wai Kin berjaya menyumbang pingat gangsa negara dalam acara gunshu selepas mengutip 9.68 mata manakala rakan senegara Clement Ting Su Wei menamatkan saingan di kedudukan keenam.

Dua atlet negara itu tewas dengan aksi seni lebih bertenaga dipamerkan atlet Indonesia, Siregar Seraf Naro dan Lim Jowen Si Wei dari Singapura, masing-masing meraih emas dan perak.

Sementara bagi atlet lain yang beraksi lebih awal dalam acara masing-masing, mereka tidak berjaya memikat juri untuk memperolehi sebarang gangsa.

Namun kesimpulannya, dua emas sebagai bonus yang tidak dijangka-jangka oleh kem wushu boleh disifatkan melebihi sasaran diharapkan berbanding dua pingat tanpa warna.

Ini merupakan pencapaian terbaik skuad dibawah bimbingan Lim Yew Fai bagi temasya edisi ke-31.

“Pingat bukanlah terlalu penting bagi saya, lebih utama adalah peningkatan dalam persembahan.

“Ya, saya sangat gembira dengan apa yang dipersembahkan, mereka tidak melakukan apa-apa kesalahan besar yang membolehkan markah dipotong, walaupun ada sedikit kesilapan kecil mereka perlu pelajari daripada pengalaman ini,” kata Lim Yea Fai, ketua jurulatih skuad kebangsaan.

Fokus seterusnya, mereka akan menumpukan sepenuh persiapan menjelang kejohanan Sukan Universiti Asean (AUG) yang dijangka membuka tirainya Julai ini hingga Ogos.


Atlet Kurash tekad buru emas di Sukan SEA Kemboja

SEPANG, 15 Mei- Atlet Kurash Negara, Yousuff Daniel Fauzi Cruz tekad memperbaiki pencapaian dengan meraih emas sekiranya sukan itu dipertandingkan dalam Sukan SEA Kemboja pada tahun hadapan.Beliau yang meraih gangsa pada edisi Vietnam tahun ini yakin mampu mencatat keputusan lebih baik seandainya mempunyai tempoh masa mencukupi untuk membuat persiapan.Atlet berusia 28 tahun itu secara peribadi berpendapat, jurang prestasi atlet Malaysia dengan kuasa besar sukan itu termasuk Vietnam berjaya dikurangkan pada temasya kali ini.

(Atlet kurash, Yousuff Daniel Fauzi Cruz)

"Tuan rumah membolot kesemua pingat kali ini, ini mungkin kerana persediaan mereka yang lebih maksimum,"Dan kalau dilihat daripada teknik dan taktikal Malaysia dan Vietnam tidak jauh berbeza, kali ini mungkin barisan yang kurang berpengalaman," jelasnya secara ekslusif kepada Berita RTM selepas tiba di KLIA 2 dari Vietnam.Skuad Kurash negara berjaya memperbaiki pencapaian SATU pingat perak pada edisi 2019, dengan meraih TIGA pingat gangsa pada temasya kali ini.